text:
“Anke a Phethe Tšohle Tšeo o di Rerago”
“Thabela Jehofa kudu, gomme yena o tla go nea tše pelo ya gago e di kgopelago.”—PS. 37:4.
DIKOPELO: 89, 140
1. Ke phetho efe yeo bafsa ba lebeletšanego le yona, eupša ke ka baka la’ng go sa hlokagale gore ba belaele kudu? (Bona seswantšho se se lego ka mo godimo.)
LENA bafsa, ga go pelaelo gore le tla dumela gore pele le ka tšea leeto, ke gabohlale gore le tsebe moo le tlago go ya gona. Bophelo bo swana le go tšea leeto, gomme nako ya gore le tsebe moo le nyakago go ya gona ke ya ge le sa le ba bafsa. Ke therešo gore ga go bonolo go tseba dilo tšeo le nyakago go tlo di dira bophelong. Ngwanenyana yo a bitšwago Heather o re: “Go a tšhoša go tseba gore o swanetše go kgetha seo o tlago go se dira bophelong bja gago ka moka.” Eupša hloka pelaelo. Jehofa o re go batho ba gagwe: “O se ke wa lealea gobane ke Modimo wa gago. Ke tla go matlafatša. Ruri ke tla go thuša.”—Jes. 41:10.
2. O tseba bjang gore Jehofa o nyaka gore o tle o be le bokamoso bjo bo kgahlišago?
2 Jehofa o nyaka gore o dire diphetho tše dibotse gore o tle o be le bokamoso bjo bo kgahlišago. (Mmo. 12:1; Mat. 6:20) O nyaka gore o thabe. Dilo tšeo a di bopilego, medumo le tatso yeo a re filego yona di hlatsela seo. Le gona nagana ka tsela yeo a re hlokomelago ka yona le go re ruta e le gore re ipshine ka bophelo. Go bao ba ganago keletšo ya gagwe, Jehofa o re go bona: “[Le kgethile] dilo tšeo di sa nkgahlego. . . Bonang! Bahlanka ba ka ba tlo thaba, eupša lena le tlo hlabja ke dihlong. Bonang! Bahlanka ba ka ba tlo goeletša ka lethabo ka baka la boemo bjo bobotse bja pelo.” (Jes. 65:12-14) Ka gona ge re dira diphetho tše dibotse maphelong a rena, re thabiša Jehofa.—Die 27:11.
DIKGETHO TŠEO DI TLAGO GO GO THABIŠA
3. Jehofa o go kganyogela eng?
3 Jehofa o nyaka gore o kgethe eng? Jehofa o bopile batho gore ba hwetše lethabo ka go mo tseba le ka go mo hlankela ka potego. (Ps. 128:1; Mat. 5:3) Ga re swane le diphoofolo, tšeo di no phelelago go ja, go nwa le go tswala. Jehofa o nyaka gore o hwetše lethabo dilong tšeo diphoofolo di sa kgonego go di dira. Mmopi wa gago ke “Modimo wa lerato,” e bile ke “Modimo yo a thabilego” yoo a bopilego batho ka “seswantšho sa gagwe.” (2 Bakor. 13:11; 1 Tim. 1:11; Gen. 1:27) O tlo thaba ge o ka ekiša Modimo wa rena yo lerato. Na o kile wa latswa seo se boletšwego lengwalong leo le rego: “Go na le lethabo le legolo go neeng go feta go amogeleng”? (Dit. 20:35) Yeo ke therešo e sa fetogego. Ka gona Jehofa o duma gore dilo tšeo o tlago go kgetha go di dira bophelong bja gago di tle di bontšhe gore o rata batho le Yena.—Bala Mateo 22:36-39.
4, 5. Ke’ng seo se bego se thabiša Jesu?
4 Jesu Kriste o beetše bafsa mohlala o mobotse kudu. Ga go pelaelo gore ge e be e sa le ngwana o be a thabela go bapala. Lentšu la Modimo le re go na le “nako ya go sega . . . le nako ya go bina.” (Mmo. 3:4) Le gona Jesu o ile a ba le segwera se sebotse le Jehofa ka go ithuta Mangwalo. Ge a be a na le mengwaga e 12, barutiši ba tempeleng kua Jerusalema ba ile ba makatšwa ke “kwešišo ya gagwe le dikarabo tša gagwe.”—Luka 2:42, 46, 47.
5 Jesu o ile a gola gomme ya ba motho yo mogolo yo a thabilego. O be a thabišwa ke’ng? O be a tseba gore gare ga dilo tše dingwe, Modimo o be a nyaka gore a ‘tsebiše badiidi ditaba tše dibotse . . . le go dira gore difofu di bone gape.’ (Luka 4:18) Ee, Jesu o be a thabišwa ke go dira dilo tšeo Jehofa a bego a mo kgopela gore a di dire. Psalme 40:8 e bolela kamoo Jesu a bego a ikwa ka gona ka gore: “Wena Modimo wa ka, ke kgahlwa ke go dira thato ya gago.” Jesu o be a thabela go ruta batho ka Tatagwe wa legodimong. (Bala Luka 10:21.) Lebakeng le lengwe ka morago ga gore Jesu a rute mosadi yo a itšego ka tsela ya maleba ya go rapela Modimo, o ile a re go barutiwa ba gagwe: “Dijo tša ka ke gore ke dire thato ya yo a nthomilego le go phetha modiro wa gagwe.” (Joh. 4:31-34) Go rata Modimo le batho go dirile gore Jesu a thabe. Le wena go dira bjalo go ka go thabiša.
6. Ke ka baka la’ng go le bohlokwa gore o boledišane le Bakriste bao ba godilego tsebong ka dilo tšeo o nyakago go di dira bophelong?
6 Bafsa ba bantši ba Bakriste ba thabile ka gobane ba hlankela e le babulamadibogo. Ke ka baka la’ng o sa boledišane le bona ka dipakane tšeo o ipeetšego tšona tirelong ya Jehofa? Beibele e re “maano a a fela ge batho ba sa ntšhetšane sa mafahleng, eupša taba e a atlega mo go nago le baeletši ba bantši.” (Die. 15:22) Batho ba bjalo bao ba ratago Jehofa ba tla go botša kamoo tirelo ya nako-e tletšego e ba holago ka gona letšatši le letšatši. Ka morago ga gore Jesu a rutwe ke Tatagwe kua legodimong, o ile a tšwela pele a ithuta dilo tše difsa le ge a be a le mo lefaseng. Ka mohlala, o ile a latswa lethabo leo le tlišwago ke go kgoma batho dipelo ka ditaba tše dibotse, le lethabo leo le tlišwago ke go dula re botega ka tlase ga teko. (Bala Jesaya 50:4; Baheb. 5:8; 12:2) Anke re boleleng ka dikarolo tše itšego tša tirelo ya nako e tletšego tšeo di ka go tlišetšago lethabo le legolo.
LEBAKA LEO BAO BA DIRAGO BATHO BARUTIWA BA THABILEGO
7. Ke ka baka la’ng bafsa ba bantši ba thabela go dira batho barutiwa?
7 Jesu o itše: ‘Eyang . . . le dire batho barutiwa . . . le ba rute.’ (Mat. 28:19, 20) Ge e ba le wena o kgetha go dira-batho ba barutiwa, o tla ba o kgetha mošomo o thabišago go feta mešomo ka moka, e lego mošomo woo o neago Modimo letago. Go swana le mošomo le ge e le ofe, go tla tšea nako gore o be le bokgoni mošomong wo. Morago bjale, ngwanabo rena yo a bitšwago Timothy, yoo a tšerego bobulamadibogo e sa le mofsa o itše: “Ke thabela go hlankela Jehofa ka nako-e tletšego ka gobane ye ke tsela yeo ke mmontšhago ka yona gore ke a mo rata. Mathomong ke be ke sa kgone go thoma dithuto tša Beibele, eupša ka morago ke ile ka hudugela tšhemong e nngwe gomme ka kgwedi e tee feela ke ge ke šetše ke na le dithuto tše mmalwa tša Beibele. Yo mongwe wa bao ke bego ke ba badiša o ile a thoma go tla dibokeng. Ka morago ga go fetša dikgwedi tše pedi Sekolong sa Beibele sa Bana Babo Rena ba Sego Lenyalong, * ke ile ka romelwa tšhemong e nngwe moo le gona ke ilego ka thoma dithuto tša Beibele tše nne. Ke thabela go ruta batho ka Modimo, ka ge ke bona gore moya o mokgethwa o ba thuša go fetoša maphelo a bona.”—1 Bathes. 2:19.
8. Bafsa ba bangwe ba šomile bjang ka botlalo modirong wa go dira barutiwa?
8 Bafsa ba bangwe ba Bakriste ba ithutile leleme le lefsa. Ka mohlala, Jacob, wa kua Amerika Leboa, o ngwadile gore: “Ge ke be ke na le mengwaga e šupago, ba bantši ba bana bao ke bego ke tsena le bona ka klaseng ba be ba bolela se-Vietnam. Ke be ke nyaka go ba botša ka Jehofa, ka gona ka morago ga mengwaga e itšego ke ile ka dira phetho ya go ithuta leleme leo. Gantši ke be ke ithuta leleme leo ka go bapiša Morokami wa Seisemane le wa se-Vietnam. Le gona ke ile ka nyaka bagwera phuthegong ya se-Vietnam ya kgauswi le gagešo. Ge ke be ke na le mengwaga e 18, ke ile ka thoma go bula madibogo. Ka morago, ke ile ka ya Sekolong sa Beibele sa Bana Babo Rena ba Sego Lenyalong. Thuto ya sekolong seo e nthušitše kudu kabelong yeo le lehono ke sa lego go yona ya bobulamadibogo, e bile ke mogolo a nnoši sehlopheng sa leleme leo. Batho ba bantši bao ba bolelago se-Vietnam ba makatšwa ke gore ke ithutile segagabo bona. Ge ke le tšhemong ba a nkamogela, e bile gantši ba dumela gore ke ithute Beibele le bona. Ba bangwe ba ile ba gatela pele gomme ga bjale ba kolobeditšwe.”—Bapiša le Ditiro 2:7, 8.
9. Mošomo wa go dira batho barutiwa o re ruta eng?
9 Go dira batho barutiwa go go ruta go šomišana gabotse le batho ba bangwe, go kgona go boledišana le bona, go ba le sebete le go ba šedi. (Die. 21:5; 2 Tim. 2:24) Eupša sa go thabiša kudu ka mošomo wo ke gore o go thuša go tseba gabotse Mangwalo ao a thekgago ditumelo tša rena. Le gona o go ruta go šomišana gabotse le Jehofa.—1 Bakor. 3:9.
10. O ka hwetša lethabo bjang modirong wa go dira batho barutiwa gaešita le tšhemong e thata?
10 O ka ipshina ka go dira batho barutiwa gaešita le ge batho ba bantši ba tšhemong ya lena ba sa thabele. Go dira batho barutiwa ga se mošomo wa motho o tee. Phuthego ka moka e a thušana go tsomeng batho bao ba thabelago. Gaešita le ge ngwanabo rena o tee goba kgaetšedi e ka ba yena a badišago motho go fihlela e eba morutiwa, ka moka ga rena re ka thabišwa ke seo ka gobane re tšere karolo go tsomeng motho yoo. Ka mohlala, Brandon o feditše mengwaga e senyane e le mmulamadibogo tšhemong e thata. O re: “Ke thabela go botša batho ditaba tše dibotse ka gobane Jehofa o re kgopetše go dira seo. Ke thomile go bula madibogo gateetee ka morago ga go fetša sekolo. Ke thabela go kgothatša bafsa ba phuthegong ya gešo le go ba bona ba gatela pele moyeng. Ka morago ga gore ke ye Sekolong sa Beibele sa Bana Babo Rena ba Sego Lenyalong, ke ile ka romelwa tšhemong e nngwe. Ke therešo gore ga sa nka ka badiša motho go fihlela a kolobetšwa, eupša bangwe ba kgonne go dira bjalo. Ke thabišwa ke gore ke kgethile go tšea karolo ka botlalo mošomong wa go dira-batho barutiwa go tloga bofseng.”—Mmo. 11:6
MOO DIKGETHO TŠA GAGO DI KA GO LEBIŠAGO GONA
11. Bafsa ba bantši ba thabela mohuta ofe wa tirelo e kgethwa?
11 Go na le dibaka tše dintši tša go hlankela Jehofa. Ka mohlala, bafsa ba bantši ba ithaopetše go šoma medirong ya go aga mafelo a rena a borapedi. Go sa nyakega Diholo tša Mmušo tše makgolokgolo. Go aga diholo tšeo go thabiša Modimo gomme le wena go ka go thabiša. Go swana le mehuteng e mengwe ya tirelo e kgethwa, go šoma gotee le bana babo rena go thabiša kudu. Le gona go thuša medirong ya go aga mafelo a rena a borapedi go go ruta dilo tše dintši, go go ruta go latela melao ya tšhireletšego, go šoma ka thata le go kwa bao ba etelelago pele.
12. Go ba mmulamadibogo go ka go bulela dibaka tše dingwe bjang?
12 Ngwanabo rena yo a bitšwago Kevin o re: “Go tloga ke sa le mošemanyana, ke be ke ipotša gore ka letšatši le lengwe ke tlo hlankela Jehofa ka nako-e tletšego. Ka gona, ge ke be ke na le mengwaga e 19, ke ile ka tšea bobulamadibogo. Ke be ke iphediša ka go šoma-ka nakwana le ngwanabo rena yo a bego a aga. Ke ile ka ithuta go tsenya tlhaka, mafasetere le mabati. Ka morago, ke ile ka fetša mengwaga e mebedi ke thuša modirong wa tlhakodišo ka morago ga gore ledimo le senye tikologo e itšego. Re be re aga lefsa Diholo tša Mmušo le dintlo tša bana babo rena. Ge ke be ke ekwa gore Afrika Borwa go nyakega matsogo modirong wa go aga, ke ile ka tsenya kgopelo gomme ka bitšwa gore ke tlo thuša. Mo Afrika, re aga Holo ya Mmušo ka morago ga dibeke tše dingwe le tše dingwe tše sego kae. Sehlopha seo ke šomago le sona se bjalo ka lapa lešo. Re dula gotee, re ithuta Beibele gotee e bile re šoma gotee. Le gona beke e nngwe le e nngwe ke ipshina ka go šoma tšhemo le bana babo rena bao re tla bego re ba agela holo. Dikgetho tšeo ke di dirilego ke sa le mošemanyana di ntlišetša lethabo ka ditsela tše ke sa kago ka di nagana.”
13. Ke ka baka la’ng bafsa ba thabišwa ke go hlankela Bethele?
13 Ba bangwe bao ba kgethilego go hlankela Jehofa ka nako e tletšego ga bjale ba Bethele. Go šoma Bethele go thabiša kudu ka gobane dilo ka moka tšeo o di dirago moo o di direla Jehofa. Ditho tša lapa la Bethele di re thuša go hwetša dijo tša moya. Dustin, yoo e lego setho sa lapa la Bethele, o re: “Ke kgethile go hlankela Jehofa ka nako-e tletšego ke sa na le mengwaga e senyane, gomme ge ke fetša sekolo ka thoma go bula madibogo. Ka morago ga ngwaga le seripa ke le mmulamadibogo, ke ile ka bitšwa gore ke tle Bethele, moo ke ithutilego go šoma ka metšhene ya go gatiša gomme ka morago ka šoma ka dikhomphutha. Mo Bethele, ke kgona go kwešiša ka botlalo kamoo modiro-wa go dira barutiwa o gotšego ka gona lefaseng ka moka. Ke thabela go hlankela Bethele ka gobane mošomo wo re o dirago mo o thuša batho gore ba tsebe Jehofa.”
WENA O KGETHA GO DIRA ENG KA BOPHELO BJA GAGO?
14. Ke’ng seo se ka go thušago gore o tsenele tirelo ya nako e tletšego?
14 O ka dira’ng gore le wena o tsenele tirelo ya nako e tletšego? Go feta dilo tšohle, go ba le dika tša moya go tla go thuša go hlankela Jehofa ka botlalo. Ka gona ithute Lentšu la Modimo ka mafolofolo, naganišiša kudu ka seo le se bolelago gomme o nyake dibaka tša go bontšha tumelo ya gago dibokeng. Ge o sa dutše o tsena sekolo, katanela go ba le bokgoni bja go bolela ditaba tše dibotse. Ithute go tshwenyega ka batho ba bangwe ka go ba botšiša ka bohlale seo ba se naganago le ka go theetša dikarabo tša bona ka kelohloko. Le gona ithaopele go dira mešongwana e itšego ka phuthegong, go swana le go thuša go hlwekiša Holo ya Mmušo le go e boloka e le boemong bjo bobotse. Jehofa o thabela go šomiša batho bao ba ikokobeditšego, bao ba ratago go ithaopa. (Bala Psalme 110:3; Dit. 6:1-3) Moapostola Paulo o ile a re Timotheo a šome le yena tirelong ya boromiwa ka gobane Timotheo “o be a bolelwa-gabotse-ke bana babo.”—Dit. 16:1-5.
15. O ka dira’ng gore o tle o kgone go iphediša tirelong ya nako e tletšego?
15 Gantši bao ba lego tirelong ya nako e tletšego ba swanetše go šoma gore ba kgone go iphediša. (Dit. 18:2, 3) Mohlomongwe o ka ithutela mošomo wa nakwana wo o hwetšagalago gabonolo tikologong ya geno. Ge o dutše o rulaganya maemo a gago, boledišana le molebeledi wa lena wa tikologo le babulamadibogo ba tikologong ya geno. Ba botšiše gore ke mešomo efe ya boiphedišo yeo e swanetšego babulamadibogo. Le gona, go etša ge Beibele e bolela, “lahlela Jehofa mediro ya gago gomme merero ya gago e tla tia.”—Die. 16:3; 20:18.
16. Go hlankela Jehofa ka nako e tletšego o sa le yo mofsa go tla go thuša bjang nakong e tlago?
16 Kgodišega gore Jehofa o nyaka gore o “swarelele ka go tia” bokamosong bjo bo thabišago. (Bala 1 Timotheo 6:18, 19.) Tirelo ya nako e tletšego e dira gore o tsebane le bahlanka ba bangwe ba Jehofa bao le bona ba lego tirelong ya nako e tletšego, e bile e go thuša go tia tumelong. Le gona ba bantši ba hweditše gore go hlankela Jehofa ka nako e tletšego e sa le ba bafsa go ba thušitše go ba le manyalo a thabišago. Gantši bao e bilego babulamadibogo pele ba ka tsena lenyalong ba kgonne go tšwela pele ka bobulamadibogo le ka morago ga lenyalo.—Baroma 16:3, 4.
17, 18. Ke ka baka la’ng dilo tšeo o kgethago go tlo di dira bophelong di swanetše go tšwa pelong?
17 Dilo tšeo o kgethago go tlo di dira bophelong di swanetše go tšwa pelong. Psalme 20:4 e bolela ka Jehofa gore: “Anke a go nee kganyogo ya pelo ya gago, anke a phethe tšohle tšeo o di rerago.” Ka gona wena mofsa, nagana ka seo o nyakago go se dira ka bophelo bja gago. Nagana ka seo Jehofa a se dirago mehleng ya rena le kamoo o ka thušago ka gona tirelong ya gagwe. Ka morago ga go dira bjalo, kgetha go dira seo se tlago go mo thabiša.
18 Go hlankela Jehofa ka nako e tletšego go tla go thabiša kudu ka gobane ke tsela e di phalago tšohle ya go mo tumiša. Ee, “thabela Jehofa kudu, gomme yena o tla go nea tše pelo ya gago e di kgopelago.”—Ps. 37:4.
^ par. 7 Sekolo se se tšeetšwe legato ke Sekolo sa Baebangedi ba Mmušo.


c: text/html

text:
THUTO 58
Motse wa Jerusalema o a Senywa
Batho ba Juda ba ile ba tlogela Jehofa gantšintši gomme ba rapela medimo ya maaka. Jehofa o ile a fetša mengwaga e mentši a leka go ba thuša. O ile a romela baporofeta ba bantši gore ba ba thuše go boela go yena, eupša ba gana go theetša. Go e na le gore ba theetše, ba be ba kwera baporofeta ba Jehofa. Jehofa o ile a ba lokiša bjang?
Kgoši ya Babilona e lego Nebukadinetsara, o be a fenya ditšhaba ka go latelana. Ge a be a fenya Jerusalema ka lekga la mathomo, o ile a tšea Kgoši Jehoyakini, dikgošana, mašole a Juda le bašomi bao ba nago le bokgoni gomme a ba iša Babilona. O ile a tšea le mahumo ka moka a tempeleng ya Jehofa, gomme a kgetha Tsedekia gore e be kgoši ya Juda.
Mathomong, Tsedekia o be a ekwa Nebukadinetsara. Eupša ditšhaba tša kgauswi le naga ya Juda le baporofeta ba maaka di ile tša botša Tsedekia gore a se sa kwa Nebukadinetsara. Jeremia a botša Tsedekia a re: ‘Ge o ka tlogela go kwa Nebukadinetsara, batho ba Juda ba tlo bolawa, ba hwa ka tlala le malwetši.’
Ka morago ga gore Tsedekia a buše ka mengwaga e seswai, o ile a se sa kwa Nebukadinetsara. O ile a kgopela mašole a Baegipita gore a mo thuše go lwa le Nebukadinetsara. Ke moka Nebukadinetsara a romela mašole a gagwe gore a yo hlasela motse wa Jerusalema. Mašole ao a ile a fihla a dula moo go dikologa motse wa Jerusalema. Jeremia a botša Tsedekia a re: ‘Jehofa o re ge o ka se lwe le Bababilona, ba ka se le bolaye, e bile ba ka se senye motse wa Jerusalema. Eupša ge o ka lwa le bona, ba tla fiša Jerusalema ka mollo gomme ba le iša kgolegong kua Babilona.’ Tsedekia a re go Jeremia: ‘Nka se ba tlogele, ke tlo lwa le bona!’
Ka morago ga ngwaga le seripa, mašole a Babilona a ile a wiša maboto a Jerusalema gomme a fiša motse woo ka mollo. A ile a fiša tempele ya Jehofa ka mollo, a bolaya batho ba bantši gomme a iša ba bangwe ba bantši kgolegong kua Babilona.
Tsedekia o ile a kgona go tšhaba kua Jerusalema, eupša Bababilona ba mo rakediša. Ba ile ba mo swara a sa tla kgauswi le motse wa Jeriko gomme ba mo tliša go Nebukadinetsara. Kgoši Nebukadinetsara a bolaela barwa ba Tsedekia pele ga mahlo a gagwe. Ke moka a gonya Tsedekia mahlo gomme a mo lahlela kgolegong, moo a ilego a hwela gona. Eupša Jehofa o ile a tshepiša batho ba Juda bao ba bego ba le Babilona a re: ‘Ke tlo le bušetša Jerusalema ka morago ga mengwaga e 70.’
Go ile gwa direga eng ka masogana ao a bego a išitšwe kgolegong kua Babilona? Na a ile a dula a rata Jehofa?
“Jehofa Modimo, Ramatlaohle, dikahlolo tša gago ke tša therešo le tša go loka.”—Kutollo 16:7

robotstxt: allowed

filter: keep


text:
KOPELO 65
Tšwelang Pele!
1. Tšwelang pele lena le gola tsebong!
Bonegang seetša sa therešo go batho.
Lekang go kaonefatša tirelong,
Ruri le tla atlega.
Tirelong bohle ba ka šoma,
Jesu o beile mohlala.
Ge le kgopela Jah o tla le thekga.
Le emele go loka.
2. Tšwelang pele le ruta ka sebete!
Botšang batho bohle ditaba tše dibotse.
Jehofa Kgoši ya rena a retwe,
Le ruteng ka ntlo le ntlo.
Le ge batho ba le tšhošetša,
Tšwelang pele le botša bohle
Gore pušo ya Jah e batametše.
Rutang le sa kgaotše.
3. Tšwelang pele le bolela ka mehla,
Modirong wo le leke
go kaonafatša.
Moya wa Jah o tla le nea tlhahlo,
Atelwang ke lethabo.
Le rate ba le ba hwetšago.
Boelang gore le ba rute.
Thušang bohle go dira tšwelopele,
Gore ba tle therešong.
(Bona le Bafil. 1:27; 3:16; Baheb. 10:39.)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Numeri 31:1-54
31 Ke moka Jehofa a bolela le Moshe a re:2 “Lefeletša+ bana ba Isiraele go Bamidiane.+ Ka morago ga moo wena o tla bolokwa le batho ba geno.”+3 Ka gona Moshe a bolela le setšhaba a re: “Hlamang madira gare ga lena gore a yo phetha tefetšo ya Jehofa go Midiane ka gore a lwe le yona. +4 Le tla romela madira a sekete (1 000) go tšwa molokong o mongwe le o mongwe melokong ka moka ya Isiraele.”5 Ka gona go tšwa go ba dikete+ ba Isiraele, gwa romelwa ba sekete (1 000) go tšwa molokong o mongwe le o mongwe, ya ba madira a dikete tše lesomepedi (12 000).+6 Ke moka Moshe a romela madira a sekete (1 000) go tšwa molokong o mongwe le o mongwe, a romela ona le Finease+ morwa wa moperisita Eleasara ntweng; ka seatleng o be a swere didirišwa tše kgethwa le diphalafala+ tša go hlaba mokgoši.7 Ba lwa le Midiane, feela bjalo ka ge Jehofa a laetše Moshe gomme ba bolaya monna yo mongwe le yo mongwe.+8 Ba bolaya dikgoši tša Midiane gotee le ba bangwe ka sehlogo. Ba bolaya Efi, Rekema, Tsuri, Huru le Reba, e lego dikgoši tše hlano tša Midiane;+ ba bolaya le Bileama+ morwa wa Beoro ka tšhoša.9 Eupša bana ba Isiraele ba thopa basadi ba Midiane le bana ba bona;+ ba hula diruiwa tša bona ka moka le dihuswane tša bona ka moka gotee le dilo ka moka tšeo ba iphedišago ka tšona.10 Metse ya bona ka moka yeo ba bego ba dutše go yona gotee le mešaša ya bona ka moka yeo e ageleditšwego ka merako ba e fiša ka mollo.+11 Ba tšea dithebola ka moka+ le batho ka moka bao ba thopilwego gotee le diruiwa tšeo di hutšwego.12 Ba tliša mathopša, dilo tšeo di hutšwego le dithebola go Moshe le moperisita Eleasara gotee le setšhaba ka moka sa bana ba Isiraele mešašeng yeo e lego thokong ya leganata la Moaba+ leo le lego kgauswi le Noka ya Jorodane kua Jeriko.13 Moshe le moperisita Eleasara gotee le dikgošana ka moka tša setšhaba ba tšwa ba yo ba gahlanetša ka ntle ga mešaša.14 Moshe a galefela banna bao ba kgethilwego ba madira,+ balaodi ba ba dikete le balaodi ba ba makgolo bao ba bego ba etšwa ntweng.15 Ka gona Moshe a re go bona: “Na le tlogetše basadi ka moka ba phela?+16 Ke bona bao ka go latela lentšu la Bileama ba ilego ba goketša bana ba Isiraele gore ba se botegele Jehofa+ tabeng ya kua Peoro,+ moo setšhaba sa Jehofa se ilego sa welwa ke kotlo.+17 Bjale bolayang bana ka moka ba bašemane, le bolaye le mosadi yo mongwe le yo mongwe yo a kilego a robala le monna.+18 Gare ga basadi bao, le tlogeleng basetsana ka moka bao ba sa kago ba robala le monna, e be ba lena.+19 Ge e le lena le hlomeng mešaša ka ntle ga mešaša matšatši a šupago. Yo mongwe le yo mongwe yo a bolailego motho+ le yo mongwe le yo mongwe yo a kgwathilego motho yo a bolailwego+ ka sehlogo, le itshekiše+ ka letšatši la boraro le ka letšatši la bošupa, lena gotee le bao le ba thopilego.20 Le itshekišetšeng dilo tše di latelago sebeng: Seaparo se sengwe le se sengwe, selo se sengwe le se sengwe seo se dirilwego ka letlalo, selo se sengwe le se sengwe se se dirilwego ka boya bja pudi le selo se sengwe le se sengwe se se dirilwego ka kota.”+21 Ke moka Moperisita Eleasara a bolela le banna ba madira bao ba bego ba ile tlhabanong a re: “Molao woo Jehofa a o neilego Moshe šo:22 ‘Ke feela gauta le silifera, koporo, tšhipi, thini le morodi,23 tšohle tšeo di tsenywago mollong,+ tšeo le di fetiše mollong gomme di tla hlweka. Di sekišwe le ka meetse a tlhwekišo.+ Tšohle tšeo di sa tsenego mollong le di fetiše ka meetseng.+24 Le hlatswe diaparo tša lena ka letšatši la bošupa gomme le hlweke, ka morago ga moo le boele mešašeng.’”+25 Jehofa a botša Moshe a re:26 “Wena le moperisita Eleasara gotee le matona a dihlogo tša setšhaba le bale dithebola, batho bao ba thopilwego le diruiwa tše di hutšwego.27 Le arole dithebola ka diripa tše pedi, tše dingwe e be tša bao ba tšwago tlhabanong gomme tše dingwe e be tša setšhaba ka moka.+28 Go batho, mehlape ya dikgomo, dipokolo le dihuswane, le tšee setee go tše makgolohlano go banna bao ba tšwago ntweng gomme e be lekgetho+ la Jehofa.29 Go seripagare sa seo ba se ntšhitšego le tšee karolo e itšego le e nee moperisita Eleasara gore e be moneelo wa Jehofa.+30 Go seripagare sa bana ba Isiraele le tšee setee go tše masomehlano, go batho, mehlape ya dikgomo, dipokolo le dihuswane le mehuteng ka moka ya diruiwa gomme le di neeng Balefi,+ e lego bao ba phethagatšago boitlamo bja bona taberenakeleng ya Jehofa.”+31 Moshe le moperisita Eleasara ba dira feela bjalo ka ge Jehofa a laetše Moshe.32 Dithebola, e lego dilo tšohle tšeo setšhaba se di hutšego ntweng, ya ba dihuswane tše dikete tše makgolotshela-masomešupa-hlano (675 000),33 le mohlape wa dikgomo tše dikete tše masomešupa-pedi (72 000),34 le dipokolo tše dikete tše masometshela-tee (61 000).35 Ge e le basadi+ bao ba bego ba sa ka ba robala le monna,+ e be e le ba dikete tše masometharo-pedi (32 000).36 Seripa sa kabelo ya bao ba bego ba ile ntweng ya ba dihuswane tše dikete tše makgolotharo-masometharo-šupa-makgolohlano (337 500).37 Lekgetho+ la dihuswane leo le ntšheditšwego Jehofa ya ba dihuswane tše makgolotshela-masomešupa-hlano (675).38 Dikgomo e be e le tše dikete tše masometharo-tshela (36 000), go tšona tša lekgetho la Jehofa e le tše masomešupa-pedi.39 Dipokolo e be e le tše dikete tše masometharo-makgolohlano (30 500), go tšona tša lekgetho la Jehofa e le tše masometshela-tee.40 Batho e be e le ba dikete tše lesometshela (16 000), go bona ba lekgetho la Jehofa e le ba masometharo-pedi.41 Ke moka Moshe a neela moperisita Eleasara+ lekgetho leo e le moneelo wa Jehofa. Moshe a dira feela bjalo ka ge Jehofa a mo laetše.+42 Seripa seo e bego e le sa bana ba Isiraele seo Moshe a ilego a se arola go tšwa go banna bao ba ilego ba ya ntweng se se:43 Dihuswane e be e le tše dikete tše makgolotharo-masometharo-šupa-makgolohlano (337 500),44 dikgomo e le tše dikete tše masometharo-tshela (36 000),45 dipokolo e le tše dikete tše masometharo-makgolohlano (30 500),46 gomme batho bona e le ba dikete tše lesometshela (16 000).47 Ke moka Moshe a re go seripagare sa tšeo e lego tša bana ba Isiraele a ntšha setee go tše masomehlano, go batho le go diruiwa gomme a di nea Balefi,+ e lego bao ba phethagatšago boitlamo+ bja bona taberenakeleng ya Jehofa. Moshe a dira feela bjalo ka ge Jehofa a mo laetše.48 Banna bao ba kgethilwego ba go eta pele madira a dikete,+ e lego balaodi ba ba dikete le balaodi ba ba makgolo,+ ba ya go Moshe,49 ba re go yena: “Rena bahlanka ba gago re badile banna ba ntwa bao re ba hlokometšego gomme ga go le o tee wa rena yo a sego gona.+50 Ka gona anke yo mongwe le yo mongwe wa rena a neele seo a se hweditšego e be sebego sa Jehofa,+ e lego dilo tša gauta, maseka a maotong le a matsogong, dipalamonwana,+ mangina le dilo tša go ikgabiša tša basadi,+ e le gore re direle meoya ya rena poelano pele ga Jehofa.”51 Ka gona Moshe le moperisita Eleasara ba amogela gauta go tšwa go bona,+ ona mabenyabje ao ka moka.52 Gauta ka moka ya moneelo wo ba o neetšego Jehofa ya ba dishekele* tše dikete tše lesometshela-makgološupa-masomehlano (16 750), go tšwa go balaodi ba ba dikete le balaodi ba ba makgolo.53 Banna ka moka ba bahlabani ba ikhweletša seo se hutšwego.+54 Ka gona Moshe le moperisita Eleasara ba amogela gauta yeo go tšwa go balaodi ba ba dikete le balaodi ba ba makgolo gomme ba e tliša ka tenteng ya kopano e le segopotšo+ go bana ba Isiraele pele ga Jehofa.


text:
KAROLO 11
Na Jehofa o a re Theetša?
Modimo o kwa dithapelo tša rena. 1 Petro 3:12
Jehofa ke “Mokwi wa thapelo.” (Psalme 65:2) O nyaka gore re boledišane le yena go tšwa dipelong tša rena.
Rapela Jehofa a nnoši gomme o se ke wa rapela motho le ge e le ofe.
Re ka rapela mabapi le dilo tše dintši. 1 Johane 5:14
Rapelela gore thato ya Modimo e direge legodimong le mo lefaseng.
Rapela ka leina la Jesu go bontšha gore o tšeela godimo seo a go diretšego sona.
Kgopela Jehofa gore a go thuše go dira se se lokilego. Gape o ka rapela mabapi le dijo, mošomo wa boiphedišo, madulo, diaparo le boemo bjo bobotse bja tša maphelo.


text:
KE ENG SEO BEIBELE E SE RUTAGO?
Mmušo wa Modimo ke Eng? (Karolo 2)
Mmušo wa Modimo o šetše o dirile eng? O tla dira eng nakong e tlago? Hwetša dikarabo tša Beibele.
Tše di Oketšegilego go tšwa Dihlogong tše
Kgetha go Hlankela Jehofa (Karolo 1)
Na Modimo o dumelela go ketekwa ga matšatši a matswalo, matšatši a maikhutšo a bodumedi le go dirišwa ga diswantšho borapeding? Ke melao efe ya motheo yeo e lego ka Beibeleng mabapi le taba ye?
Borapedi bjo Modimo a bo Amogelago (Karolo 2)
Na go lekane go no dumela gore Modimo o gona e le gore a re amogele? Goba na o nyaka gore barapedi ba gagwe ba dire se sengwe?
Ke ka Baka La’ng Modimo a Dumelela Tlaišego? (Karolo 1)
Ge e ba Modimo e le ramatlaohle, na dilo ka moka tše mpe ga di bakwe ke yena?
TLHAHLO YA GO ITHUTA


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 19:1-25
19 Molaetša o matla malebana le Egipita šo:+ Bonang! Jehofa o nametše leru leo le kitimago ka lebelo+ o tla Egipita. Medimo e hlokago mohola ya Egipita e tla thothomela ka baka la gagwe+ gomme dipelo tša Baegipita di tla tšhoga.+2 “Ke tla lohlanya Baegipita, ba tla lwa seng sa bona, motho a lwa le ngwanabo le wa gabo, motse wa lwa le motse, mmušo wa lwa le mmušo.+3 Baegipita ba tla gakanega+ gomme ke tla senya morero wa bona.+ Ba tla retologela medimong yeo e hlokago mohola,+ bauping, go bao ba dirišanago le meoya e mebe le go didupe.+4 Ke tla gafela Baegipita seatleng sa morena yo thata gomme ba tla bušwa ke kgoši e matla,”+ o re’alo Morena wa therešo, Jehofa wa madira.5 Meetse a tla pšha lewatleng, noka ya gopa ya omelela.+6 Dinoka di tla nkga; mekero ya Nile ya Egipita e tla gopa ya omelela.+ Lehlakanoka+ le mohlahla di tla bola.7 Mafulo a Nokeng ya Nile, ao a lego molomong wa yona le naga ka moka e lengwago Nokeng ya Nile di tla oma.+ Dimela tšeo di lego maribeng a Noka ya Nile di tla omelela, tša tšewa ke phefo.8 Barei ba dihlapi ba tla lla, bohle bao ba lahlelago dikgwega tša bona Nokeng ya Nile ba tla hlokofala gomme bao ba alago malokwa a bona a go rea dihlapi meetseng ba tla nyama.+9 Baohli ba lodi+ le balogi ba mašela a mašweu ba tla hlabja ke dihlong.10 Balogi+ ba Egipita ba tla hlokofala gomme bohle bao ba šomelago moputso ba tla nyama.11 Dikgošana tša Tsoane+ ke mašilo. Ge e le baeletši ba bohlale ba Farao, keletšo ya bona ke ya go hloka tlhaologanyo.+ Lena banna le ka botša bjang Farao gore: “Ke morwa wa ba bohlale, morwa wa dikgoši tša mehleng ya bogologolo”?12 Gona ba kae banna ba gago ba bohlale+—e le gore bjale ba go tsebiše le gore ba tsebe seo Jehofa wa madira a se rerilego mabapi le Egipita?+13 Dikgošana tša Tsoane di dirile ka bošilo,+ dikgošana tša Nofe+ di forilwe, babuši+ ba meloko ya Egipita ba arošitše setšhaba.14 Jehofa o e tšholletše moya wa tlalelo;+ baetapele ba hlahlathišitše Egipita modirong wa yona ka moka, go fo etša ge motho yo a tagilwego a thekeselela mahlatšeng a gagwe.+15 Egipita e ka se be le mošomo wo o ka dirwago ke hlogo goba mosela le lekala goba mohlahla.+16 Mohlang woo Egipita e tla etša basadi, ya thothomela gomme ya tšhoga+ ka baka la ge Jehofa wa madira a e kgatikanyetša seatla sa gagwe.+17 Naga ya Juda e tla tšhoša Egipita.+ Bohle bao ba botšwago ka yona ba a tšhoga ka baka la morero woo Jehofa wa madira a o rerilego malebana le yona.+18 Mohlang woo nageng ya Egipita+ go tla ba le metse e mehlano yeo e bolelago leleme la Kanana+ le go enela+ Jehofa wa madira keno. Motse o mongwe o tla bitšwa Motse wa go Phušola.19 Mohlang woo go tla ba le aletare ya Jehofa nageng ya Egipita+ gotee le kokwane ya Jehofa go bapa le mollwane wa yona.20 Seo e tla ba seka le bohlatse ka Jehofa wa madira nageng ya Egipita;+ ka gobane ba tla llela go Jehofa ka baka la bagateledi+ gomme o tla ba romela mophološi yo mogolo yo a tla ba hlakodišago.+21 Jehofa o tla tsebja ke Baegipita; mohlang woo Baegipita+ ba tla tseba Jehofa, ba direla Jehofa sehlabelo le go mo nea mpho,+ ba mo enela keno le go e phetha.+22 Jehofa o tla otla Egipita.+ O tla e otla le go e fodiša;+ ba tla boela go Jehofa,+ ba mo lopa gomme a ba fodiša.+23 Mohlang woo go tla ba le tsela e kgolo+ e tšwago Egipita e eya Asiria gomme Asiria e tla tla Egipita, Egipita yona ya ya Asiria; Egipita le Asiria di tla hlankela Modimo.24 Mohlang woo Isiraele e tla ba ya boraro e na le Egipita le Asiria,+ e tla ba tšhegofatšo lefaseng,+25 ka gobane Jehofa wa madira o tla e šegofatša,+ a re: “A go šegofale Egipita, batho ba ka, go šegofale le Asiria,+ modiro wa diatla tša ka gotee le Isiraele, bohwa bja ka.”+


text:
BEIBELE E FETOŠA MAPHELO
Bjale Gona ke Ikwa Nka Thuša ba Bangwe
NGWAGA WA MATSWALO: 1981
NAGA: GUATEMALA
BOPHELO BJA PELE E EBA MOKRISTE: O GODIŠITŠWE GABOHLOKO
BOPHELO BJA KA BJA NAKONG E FETILEGO:
Ke belegetšwe Acul, e lego toropo yeo e lego lekatana dithabeng tša ka bodikela tša Guatemala. Lapa lešo le tšwa setšhabeng sa ma-Ixil, e lego setšhaba sa setlogo sa Mamaya. Ke gotše ke bolela Sepaniši le leleme la nageng ya gešo. Nywaga ya ka ya mathomong e ile ya thulana le nako e šoro ya ntwa ya selegae ya Guatemala yeo e tšerego nywaga e 36. Ma-Ixil a mantši a ile a hwa nakong yeo.
Ge ke na le nywaga e mene, mogolwake wa nywaga e šupago o be a bapala ka pomo ya go fošwa ka seatla yeo e ilego ya thuthupa go sa letelwa. Ke ile ka foufala ka baka la kotsi yeo; ka manyami, mogolwake yena o ile a loba bophelo bja gagwe. Ka morago ga moo, ke ile ka fetša nywaga ya ka ya bjaneng ke le lefelong la bana ba difofu Motseng wa Guatemala, moo ke ilego ka ithuta mongwalo wa Braille. Ge ke le moo, bašomi ba moo ba be ba nkganetša go boledišana le bana ba bangwe e bile barutwanagotee le nna ba be ba sa nnyake ka baka la mabaka ao ke sa a tsebego. Ke be ke dula ke lewa ke bodutu e bile ke phela ke hlologetše dikgwedi tše pedi mo ngwageng tša ge ke be ke eya gae ke eba le mma, yoo a bego a dula a le botho e bile a nkwela bohloko. Ka manyami, mma o ile a hlokofala ge ke na le nywaga e lesome. Ke be ke imetšwe ka ge ke be ke ekwa gore ke lahlegetšwe ke motho yo e bego e le yena feela a nthatago mo lefaseng.
Ge ke na le nywaga e 11, ke ile ka boela motseng wa gešo gomme ka thoma go dula le mogolwake yo e lego ngwana wa tate gotee le lapa la gagwe. Ba ile ba ntlhokomela ka dilo tšeo ke di nyakago nameng, eupša ba be ba sa kgone go nthuša maikwelong. Ka dinako tše dingwe, ke be ke llela Modimo ke re: “Go re’ng mma a hlokofetše? Ke ka baka la’ng ke le sefofu?” Batho ba be ba mpotša gore masetlapelo a e be e le thato ya Modimo. Ke ile ka phetha ka gore Modimo o swanetše go ba a se na taba le nna e bile a se na toka. Lebaka feela la gore ga se ka ipolaya ke gore ke be ke se na tsela ya go dira bjalo.
Bofofu bo ntirile gore ke ikwe ke sa šireletšega mmeleng le maikwelong. Ge ke sa le mošemanyana, ke ile ka gobošwa ka thobalano ka makga a mmalwa. Ga se ka ka ka bega ditiro tšeo tša bosenyi—ke be ke sa nagane gore go na le motho yo a nago le taba le nna. Batho ba be ba bolela le nna ka sewelo gomme ke be ke sa bolediše motho. Ke be ke le tšhikanoši e bile ke gateletšegile gomme ke sa bote motho.
KAMOO BEIBELE E FETOTŠEGO BOPHELO BJA KA:
Ge ke tsena mahlalagading, Dihlatse tše pedi tša Jehofa (e lego banyalani) di ile tša tla go nna nakong ya ge bana ba sekolo ba be ba itapološa. Sekolong seo ke bego ke tsena go sona, yo mongwe wa barutiši yoo a bego a nkwela bohloko, o be a di kgopetše gore di nketele. Di ile tša mpotša ka kholofetšo ya Beibele ya gore bahu ba tla tsošwa le gore ka letšatši le lengwe difofu di tla bona. (Jesaya 35:5; Johane 5:28, 29) Ke be ke rata seo Dihlatse di bego di nthuta sona, eupša ke be ke thatafalelwa ke go boledišana le tšona, ka ge ke be ke sa tlwaela go bolela. Lega go le bjalo, le ge ke be ke homotše kudu, di ile tša phegelela go nketela ka botho le ka go se fele pelo gore di tle di nthute Beibele. Banyalani ba ba be ba sepela monabo wa ka godimo ga dikhilomithara tše lesome e bile ba namela thaba gore ba fihle toropong ya gešo.
Mogolwake o ile a ntlhalosetša kamoo ba aperego ka bothakga ka gona fela e le batho bao ba se nago sa bona. Lega go le bjalo, ba be ba dula ba nthabetše gomme ba ntlela dimpho tše dinyenyane. Ke ile ka nagana gore Bakriste ba therešo ke bona feela bao ba ka dirago boikgafo bjo bjalo.
Ke ile ka thušwa ke dipuku tša mongwalo wa Braille go ithuta Beibele. Gaešita le ge ke be ke kwešiša seo ke bego ke ithuta sona, fela ke be ke ikwa ke thatafalelwa ke go amogela dilo tše dingwe. Ka mohlala, ke be ke thatafalelwa ke go dumela gore Modimo o tloga a na le taba le nna le gore ba bangwe ba be ba ka mpontšha kamoo Modimo a ikwago ka gona ka nna. Ke be ke kwešiša lebaka leo ka lona Jehofa a dumeletšego bokgopo ka nakwana, eupša ke be ke thatafalelwa ke go mo tšea e le Tate yo a nago le lerato e le ka kgonthe. *
Ganyenyane-ganyenyane, seo ke bego ke ithuta sona ka Mangwalong se ile sa nthuša go fetoša pono ya ka ka dilo. Ka mohlala, ke ile ka ithuta gore Modimo o tloga a kwela bohloko bao ba tlaišegago. Modimo o boletše mabapi le barapedi ba gagwe bao ba bego ba swerwe gampe, a re: “Ruri ke bone mohlako wa batho ba ka . . . Ke tseba mahloko a bona gabotse.” (Ekisodo 3:7) Ge ke thoma go kwešiša dika tša Jehofa tše di rategago, ke ile ka tutueletšega gore ke neele bophelo bja ka go yena. Ka 1998, ke ile ka kolobetšwa ke le yo mongwe wa Dihlatse tša Jehofa.
Ka morago ga lebaka la ngwaga ke kolobeditšwe, ke ile ka ya sekolong sa difofu kgauswi le motse wa Escuintla. Mogolo wa phuthego ya lefelong leo o ile a kwa ka ditlhohlo tšeo ke bego ke lebeletšana le tšona gore ke be gona dibokeng ge ke be ke sa dula motseng wa gešo. Go ba gona, phuthego ya kgauswi e be e le ka mošola wa thaba e kgolo yeo banyalani bale ba Dihlatse ba bego ba e namela ge ba tlo ithuta le nna, gomme ke be ke thatafalelwa ke go tšea leeto leo. E le gore a nthuše, mogolo yoo o ile a hwetša lapa la Dihlatse kua Escuintla leo le bego le ikemišeditše go nkamogela legaeng la lona gore le nthuše go ya dibokeng tša phuthego. Le lehono le sa dutše le ntlhokomela bjalo ka ge eka ke setho sa lapa leo.
Ke be nka anega mehlala e mentši ya kamoo ditho tša phuthego di mpontšhitšego lerato la kgonthe ka gona. Diphihlelo tše ge di kopane di nkgodiša gore ka ge ke le Hlatse ya Jehofa, ke gare ga Bakriste ba therešo.—Johane 13:34, 35.
KAMOO KE ILEGO KA HOLEGA KA GONA:
Ga ke sa ikwa ke se na mohola e bile ke itlhobogile. Bjale bophelo bja ka bo tloga bo na le morero. Ka ge ke le mmoledi wa ditaba tše dibotse wa nako e tletšego modirong wa go ruta ka Beibele wa Dihlatse tša Jehofa, ke swaregile ka go ruta ba bangwe ditherešo tše di kgahlišago tša Beibele go e na le go tshwenyega kudu ka bofofu bja ka. Le gona ke na le tokelo ya go hlankela ke le mogolo wa phuthego le go nea dipolelo tša phatlalatša tšeo di theilwego Beibeleng diphuthegong tša lefelong la gešo. Gape ke bile le tokelo ya go nea dipolelo tšeo di theilwego Beibeleng dikopanong tša selete moo go tlago batho ba dikete.
Ka 2010, ke ile ka aloga Sekolong sa Tlwaetšo ya Bodiredi (seo ga bjale se bitšwago Sekolo sa Baebangedi ba Mmušo) seo se bego se swaretšwe kua El Salvador. Sekolo se se ile sa ntlhamela go phetha boikarabelo bja ka gabotse ka phuthegong. Go hwetša tlwaetšo ye go ntirile gore ke ikwe ke tšeelwa godimo kudu le go ratwa ke Jehofa Modimo, yo a ka dirago gore motho le ge e le mang a swanelegele modiro wa gagwe.
Jesu o itše: “Go na le lethabo le legolo go neeng go feta go amogeleng.” (Ditiro 20:35) Lehono, nka bolela ka kgodišego gore ke thabile, le gore gaešita le ge nakong e fetilego ke be ke sa nagane le ganyenyane gore go ka kgonega, bjale gona ke ikwa nka thuša ba bangwe.
^ par. 13 Bakeng sa tsebišo ya mabapi le lebaka leo ka lona Modimo a dumeletšego bokgopo, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.


text:
Mošomo le Tšhelete
Mošomo
Go Šoma ka Thata
—Na go Šiilwe ke Nako?
Batho ba bangwe ba nagana gore go šoma ka thata go ba theoša seriti. Lega go le bjalo, ge e le gabotse ba bangwe ba bantši ba thabela go šoma ka thata. Ba thušitšwe ke’ng go kgotsofatšwa ke mošomo wa bona?
Seo Beibele e se Bolelago ka Mošomo
Na go na le taba gore mošomo wa gago ke wa mohuta mang?
Kamoo o ka Lebeletšanago le go Lapa Kudu
Dintlha tše nne di ka go thuša gore o se ipolaiše mošomo.
Na o Dula o Swaregile?
Batho ba bantši ba boletše gore ba thatafalelwa ke go swaragana le mošomo wa bona le go hlokomela lapa. Bothata bjo bo bakwa ke eng? Bo ka lokišwa bjang?
Tsela Yeo Motho a Lebelelago Tšhelete
Ke Eng Seo Beibele e se Bolelago ka Tšhelete?
Na ruri tšhelete ke modu wa bobe ka moka?
Go ba le Pono e Lekalekanego ka Tšhelete
Go ipotšiša dipotšišo tše šupa tša go itlhahloba go ka go thuša go bona ge e ba o na le pono e fošagetšego ka tšhelete.
Ke ka Baka la Eng re Reka?
Ke ka baka la’ng batho ba bantši gakaakaa ba reka dilo tšeo ge e le gabotse ba sa di nyakego? O ka itšhireletša bjang gore o se ke wa tanywa ke barekiši bao ba nago le bokgoni?
Dilo tše Tharo Tšeo Tšhelete e sa Kgonego go di Reka
Tšhelete e re kgontšha go reka dilo tše dingwe tšeo re di nyakago, eupša go kgotsofala kudu bophelong go tlišwa ke dilo tšeo tšhelete e sa kgonego go di reka.
Dipelaelo tša Mabapi le Tšhelete
Monna yo mongwe o ile a kgona go hlokomela lapa la gagwe gaešita le ge ditheko tša dilo tša motheo di ile tša hlatlogela go dibilione.
Go Diriša Tšhelete Gabotse
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Na Beibele e ka go Thuša go Rarolla Mathata a Ditšhelete le a Dikoloto?
Tšhelete e ka se reke lethabo, eupša melao ya motheo ya Beibele e mene e ka go thuša ditabeng tša ditšhelete.
Go Laola Tšhelete
Ditšhelete tša lapa ke tšona di bakago dingangišano tše dintši. Ithute kamoo Beibele e ka thušago go rarolla mathata a ditšhelete.
Kamoo le ka Dirišago Tšhelete ka Gona
Naganang ka mekgwa ya lena ya go diriša tšhelete le pele e ka fela. Ithute gore o ka diriša tšhelete bjang pele e go tšwa ka matsogong.
Go Phela ka Seo Motho a Nago le Sona—Kamoo go ka Dirwago ka Gona
Ithute kamoo go diriša melao ya motheo ya Beibele go ka go thušago ka gona go diriša tšhelete gomme wa phema dikoloto tše di sa nyakegego.
Ge o Swanetše go Boela Gae
Na o kile wa tloga ka gae e le ge o leka go dula o nnoši, eupša wa ikhwetša o wetše ka gare ga mathata? Ditšhišinyo tše di ka go thuša gore o boele o ikemele.
Go Swaragana le Dikoloto
Malapa a ka dira’ng ge go tšwa dikolotong go bonagala go sa kgonege?
Na ke Swanetše go Adima Tšhelete?
Bohlale bja Beibele bo ka go thuša go dira phetho.
Go Lebeletšana le Bodiidi
Kholofelo go Bao ba se Nago Magae le Badiidi
Ditšhišinyo tšeo di tšwago ka Beibeleng di ka re thuša gore re šireletšege go tša ikonomi le maikwelong.
Seo Beibele e se Bolelago ka Bodiidi
Na badiidi ba ka thaba?
Na Lefase Leo le se Nago Bodiidi le a Kgonega?
Ke mang yo a ka fedišago bodiidi?
Na Modimo o Tshwenyega ka Bahloki?
Bona kamoo Modimo a bontšhago gore o tshwenyega ka bahloki.
Bofaladi—Ditoro le Maemo a Gona a Kgonthe
Na go hudugela nageng e nngwe go nea kgonthišetšo ya gore bophelo bja lapa la gago bo tla kaonefala?


text:
MOROKAMI MARCH 2014
Seo Modimo a go Diretšego Sona
Modimo o re nea bophelo le dilo tšeo re di nyakago gore re bo thabele, eupša na go felela moo?
Seo Modimo a go Diretšego Sona
Molao wa motheo wa Modimo wa gore “bophelo bo lefše ka bophelo” o thuša go hlalosa lebaka leo ka lona Modimo a ilego a “gafa Morwa wa gagwe yo a tswetšwego a nnoši.”
Tiragalo Yeo o sa Swanelago go e Foša
Hle eba le rena ge re gopola Segopotšo sa lehu la Jesu.
Go Hwetša Matla Bofokoding
Mosadi yo a lego setulong sa digole o hwetša “matla a fetago a tlwaelegilego” ka tumelo ya gagwe.
Go Tswakanywa ga Ditumelo
—Na ke Tsela ya Modimo?
Na botee le borwarre di swanetše go tsongwa ka go dira selo le ge e le sefe? Karabo ya Beibele e ka go makatša.
Go Tsebatša Lentšu la Modimo Kua Sepania ya Mehleng ya Magareng
Barutwana ba sekolo bao ba ngwalollago Mangwalo ba swana ka eng le bao ba šwahlišetšago Beibele ka nageng?
Dipotšišo tša Beibele di a Arabja
Sebe sa motho wa pele e lego Adama le lehu la Jesu di sepedišana kudu. Bjang?
Dihlogo tše Dingwe tša Inthaneteng
Beibele e Re’ng ka Easter?
Ithute ka ditlogo tše hlano tša letšatši la maikhutšo la Easter.


text:
KGAOLO 136
Lebopong la Lewatle la Galilea
JESU O TŠWELELA LEWATLENG LA GALILEA
PETRO LE BA BANGWE BA SWANETŠE GO FEPA DINKU
Mantšiboeng a gagwe a mafelelo a na le baapostola ba gagwe, Jesu o be a ba boditše gore: “Ka morago ga ge ke tsošitšwe, ke tla le eta pele la nkhwetša Galilea.” (Mateo 26:32; 28:7, 10) Bjale ba bantši ba balatedi ba gagwe ba tšea leeto la go ya moo, eupša ba swanetše go dira’ng kua Galilea?
Lebakeng le lengwe, Petro o botša ba tshelelago ba baapostola o re: “Ke yo rea dihlapi.” Bao ka moka ba tshelelago ba re: “Le rena re ya le wena.” (Johane 21:3) Ba fetša bošego ka moka ba sa sware selo. Ge go esa, Jesu o tšwelela lebopong, eupša ga ba lemoge gore ke yena. Jesu o a goeletša o re: “Bana ba ba rategago, na le na le sa go ja?” Ba araba ba re: “Aowa!” Jesu a re go bona: “Lahlelang lokwa ka lehlakoreng le letona la sekepe gomme le tla di hwetša.” (Johane 21:5, 6) Ba swara dihlapi tše dintši kudu moo ba palelwago ke go goga lokwa la bona.
Johane o botša Petro o re: “Ke Morena!” (Johane 21:7) Kapejana, Petro o itata ka seaparo sa gagwe sa ka ntle, seo a bego a se apotše ge a be a swara dihlapi. O itahlela ka lewatleng gomme a rutha monabo wa dimithara tše e ka bago tše 90 go ya lebopong. Ba bangwe ba mo latela ba iketlile ka seketswaneng, ba goga lokwa leo le tletšego dihlapi.
Ge ba fihla lebopong, ba bona “mollo gomme dihlapi le senkgwa di le godimo ga wona.” Jesu o re: “Tlišang tše dingwe tša dihlapi tšeo le sa tšwago go di swara gona bjale.” Petro o goga lokwa leo le nago le dihlapi tše dikgolo tše 153! Jesu o re: “Tlang le je sefihlolo sa lena.” Ga go le o tee wa bona yo a nago le sebete sa go mmotšiša gore: “Ke wena mang?” ka gobane ba lemoga gore ke Jesu. (Johane 21:10-12) Le ke lekga la boraro a tšwelela go barutiwa ba gagwe e le sehlopha.
Jesu o nea yo mongwe le yo mongwe wa bona senkgwa le hlapi gore a je. Ke moka, mohlomongwe e le ge a lebeletše dihlapi tšeo di swerwego, o a botšiša o re: “Simone morwa wa Johane, na o nthata go feta tše?” Na Petro o rata kgwebo ya go rea dihlapi go feta modiro woo Jesu a nyakago a o dira? Petro o a araba o re: “Ee Morena, o a tseba gore ke go rata kudu.” Ka gona o re go yena: “Fepa dikwana tša ka.”—Johane 21:15.
Jesu o botšiša gape o re: “Simone morwa wa Johane, na o a nthata?” Mohlomongwe e le ge a maketše, Petro o araba go tšwa pelong o re: “Ee Morena, o a tseba gore ke go rata kudu.” Jesu o sa arabela ka gore: “Diša dinku tša ka tše dinyenyane.”—Johane 21:16.
Lekgeng la boraro, Jesu o botšiša ka gore: “Simone morwa wa Johane, na o nthata kudu?” Bjale Petro a ka ba a ipotšiša ge e ba Jesu a belaela potego ya gagwe. Petro o bolela a tiišitše o re: “Morena, o tseba tšohle; o a tseba gore ke go rata kudu.” Le lekgeng le Jesu o sa gatelela seo Petro a swanetšego go se dira, o re: “Fepa dinku tša ka tše dinyenyane.” (Johane 21:17) Ee, bao ba etelelago mohlape pele ba swanetše go hlankela bao ba gogelwago mohlapeng wa Modimo.
Jesu o ile a tlengwa le go bolawa ka gobane o be a dirile modiro woo Modimo a bego a mo rometše go o dira. Bjale o utolla gore Petro o tla feleletša ka tsela e swanago. Jesu o re: “Ge o be o sa le yo monyenyane o be o fela o ikapeša gomme o eya mo o go ratago. Eupša ge o tšofala o tla otlolla matsogo a gago gomme motho yo mongwe a go apeša a go iša mo o sa go ratego.” Fela Jesu o mo kgothatša ka gore: “Tšwela pele o ntatela.”—Johane 21:18, 19.
Petro o bona moapostola Johane gomme a botšiša a re: “Morena, go tla direga eng ka monna yo?” Na bokamoso bja moapostola yoo Jesu a mo ratago ka mo go kgethegilego e tla ba bofe? Jesu o a araba o re: “Ge e ba e le thato ya ka gore a be gona go fihlela ge ke boa, seo se go tshwenya ka eng?” (Johane 21:21-23) Petro o swanetše go latela Jesu a sa tshwenyege ka gore ba bangwe ba dira eng. Lega go le bjalo, Jesu o bontšha gore Johane o tla phela nako e telele go feta baapostola ba bangwe gomme o tla fiwa pono ya ge Jesu a etla a le matleng a Mmušo.
Ke therešo gore go na le dilo tše dingwe tšeo Jesu a di dirilego, tše dintši tšeo mangwalo a ka se kgonego go di rwala.


text:
INDONESIA
Go Bontšha Lerato la Bokriste Dinakong tša Dikotsi
DITŠHIŠINYEGO tša lefase, dithabamollo le ditsunami gantši di thatafiša maphelo a batho kua Indonesia. Ge dikotsi tše bjalo di direga, batho ba Jehofa ba akgofela go thuša batho bao di ba wetšego, kudukudu bana babo bona ba moya. Ka mohlala, ka 2005 tšhišinyego e matla ya lefase e ile ya šwalalanya toropo ya Gunungsitoli, e lego toropo e kgolo sehlakahlakeng sa Nias ka Leboa la Sumatra. Diphuthego tša kgauswi le moo tša sehlakahlakeng sa Sumatra le ofisi ya lekala kapelapela di ile tša romela dilo tša tlhakodišo mafelong ao a sentšwego ke tšhišinyego ya lefase. Molebeledi wa tikologo wa lefelong leo le moemedi wa lekala ba ile ba ya sehlakahlakeng seo go kgothatša le go homotša bana babo rena. Yuniman Harefa e lego mogolo wa kua Nias, o re: “Batho bao ba lego gare ga rena ba be ba tšhogile kudu. Eupša tsela yeo mokgatlo wa Modimo o arabetšego kapejana ka yona e ile ya re kgodiša gore ga re nnoši.”
Ithute ka mo go oketšegilego
Lerato le re Tutueletša go Thuša ge go Tšwelela Kotsi
Dinageng tše dintši, Dihlatse tša Jehofa di a thuša ge go nyakega thušo.


text:
Thuto 10
O ka Lemoga Borapedi bja Therešo Bjang?
1. Na go na le bodumedi bjo tee feela bja therešo?
Jesu o rutile balatedi ba gagwe bodumedi bjo tee feela, e lego bodumedi bja therešo. Bo swana le tsela e išago bophelong. Jesu o itše: ‘Ke ba sego kae ba ba hwetšago’ tsela yeo. (Mateo 7:14) Modimo o amogela feela borapedi bjoo bo theilwego Lentšung la gagwe la therešo. Barapedi ka moka ba therešo ke batee tumelong.
2. Jesu o boletše eng ka Bakriste ba maaka?
Jesu o ile a nea temošo ya gore baporofeta ba maaka ba be ba tla senya Bokriste. Ba bonagala eka ke barapedi ba therešo. Dikereke tša bona di ipolela gore ke tša Bokriste. Eupša o ka lemoga seo ge e le gabotse batho ba bjalo ba lego sona. Bjang? Ke borapedi bja therešo feela bjoo bo tšweletšago Bakriste ba kgonthe bao dika le ditsela tša bona di lemogegago.
3. O ka lemoga barapedi ba therešo bjang?
Ela hloko maswao a a mahlano:
Barapedi ba therešo ba hlompha Beibele ka ge e le Lentšu la Modimo. Ba katanela go phela ka melao ya yona ya motheo. Ka gona, bodumedi bja therešo bo fapane le bodumedi bjoo bo theilwego dikgopolong tša batho. (Mateo 15:7-9) Barapedi ba therešo ga ba rute selo se itšego gomme ba dira se se fapanego.
—Bala Johane 17:17; 2 Timotheo 3:16, 17.
Balatedi ba kgonthe ba Jesu ba hlompha leina la Modimo, e lego Jehofa. Jesu o ile a hlompha leina la Modimo ka go le tsebatša. O thušitše batho gore ba tsebe Modimo le go ba ruta go rapelela gore leina la Modimo le kgethagatšwe. (Mateo 6:9) Ke bodumedi bofe bjoo bo tsebatšago leina la Modimo moo o dulago gona?
—Bala Johane 17:26; Baroma 10:13, 14.
Bakriste ba therešo ba bolela ka Mmušo wa Modimo. Modimo o romile Jesu gore a bolele ditaba tše dibotse tša Mmušo. Mmušo wa Modimo ke kholofelo e nnoši ya batho. Jesu o tšwetše pele a bolela ka wona go fihlela letšatšing la lehu la gagwe. (Luka 4:43; 8:1; 23:42, 43) O boletše gore balatedi ba gagwe ba be ba tla bolela ka wona. Ge motho a etla go bolela le wena ka Mmušo wa Modimo, gantši e ba e le wa bodumedi bofe?
—Bala Mateo 24:14.
Balatedi ba Jesu ga se karolo ya lefase le le kgopo. O ka ba lemoga ka go se tšee karolo ga bona ditabeng tša dipolitiki goba dintweng tša selegae. (Johane 17:16; 18:36) E bile ga ba ekiše mekgwa e gobatšago ya lefase gaešita le dikgopolo tša lona.
—Bala Jakobo 4:4.
Bakriste ba therešo ba ratana kudu. Ba ithuta Lentšung la Modimo go hlompha merafo ka moka. Gaešita le ge madumedi a maaka a thekgile dintwa tša ditšhaba gantši, barapedi ba therešo bona ba gana go dira bjalo. (Mika 4:1-3) Go e na le moo, Bakriste ba therešo ba diriša nako ya bona le dilo tša bona ka go hloka boithati ba thuša le go kgothatša ba bangwe.
—Bala Johane 13:34, 35; 1 Johane 4:20.
4. Na o ka hlaola bodumedi bja therešo?
Ke bodumedi bofe bjo bo theilego dithuto tša bjona Lentšung la Modimo, bo hlomphago leina la Modimo le go tsebatša gore Mmušo wa Modimo ke kholofelo e nnoši ya batho? Ke sehlopha sefe seo se bontšhago lerato le go phema ntwa? O nagana’ng?
Ithute ka mo go oketšegilego
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.


text:
Lerato le re Tutueletša go Thuša ge go Tšwelela Kotsi
Dihlatse tša Jehofa di thuša badumedigotee le tšona le batho ba bangwe ge ba nyaka thušo. Di dira seo e le go bontšha lerato, lona leswao la Bakriste ba therešo.—Johane 13:35.
Ka mo tlase go lokeleditšwe ka boripana ditsela tšeo re ilego ra thuša ka tšona ka dikgwedi tše 12 tšeo di feleletšego magareng ga ngwaga wa 2012. Lelokelelo le ga le akaretše thušo ya moya le ya maikwelo yeo ka mehla re e neago. Dikomiti tša Tlhakodišo tšeo di kgethilwego ke diofisi tša rena tša makala ke tšona di ilego tša rulaganya thušo. Go oketša moo, diphuthego tša mafelong ao go hlagilego kotsi di ile tša thuša.
Japane: Ka March 11, 2011, tšhišinyego ya lefase le tsunami tšeo di ilego tša hlasela ka leboa la Japane di ile tša kgoma batho ba bantši. Dihlatse tša Jehofa lefaseng ka bophara di ile tša diriša ditšhelete, bokgoni le ditlabakelo tša tšona e le go thuša go tsošološa naga. Bogela bidio ya rena ya mabapi le thušo yeo e ilego ya newa nakong ya tšhišinyego ya lefase kua Japane.
Brazil: Mafula, go kgerega ga mobu le maswika gotee le go elela ga maraga di ile tša bolaya batho ba makgolo. Dihlatse tša Jehofa di ile tša thuša ka go romela ditone tše 42 tša dijo tšeo di sa senyegego ka pela, mapotlelo a 20 000 a meetse, ditone tše 10 tša diaparo le ditone tše hlano tša dilo tša go hlwekiša gotee le dihlare le dilo tše dingwe.
Congo (Brazzaville): Ge lefelo leo go lahlelwago dibetša go lona le be le thuthupa, dintlo tše nne tša Dihlatse tša Jehofa di ile tša swa lorelore gomme tše dingwe tše 28 tša Dihlatse tša senyega. Bao ba wetšwego ke kotsi ba ile ba newa dijo le diaparo gomme Dihlatse tša lefelong leo tša dula le bona.
Congo (Kinshasa): Bao ba swerwego ke kholera ba ile ba newa dihlare. Bao ba bego ba senyeditšwe ke mafula ao a bego a bakilwe ke dipula tša matlorotloro ba ile ba newa diaparo. Bao ba bego ba le dikampeng tša bafaladi ba ile ba newa dihlare, dipeu le diaparo tše dintši.
Venezuela: Dipula tše matla di ile tša baka mafula le go elela ga maraga. Dikomiti tša tlhakodišo di ile tša thuša Dihlatse tše 288 tšeo di bego di kgomilwe ke se. Go ile gwa agwa dintlo tše difsa tša ka godimo ga tše 50. Go oketša moo, dikomiti tša tlhakodišo di thuša bao dintlo tša bona di ka senywago ke meetse ao a tlalago a Letsha la Valencia.
Philippines: Diphefo tše matla di tlišitše mafula karolong e itšego ya naga ye. Lekala le ile la romela batho ba moo dijo le diaparo gomme Dihlatse tša lefelong leo tša thuša ka modiro wa go hlwekiša ka morago ga ge meetse a gopile.
Canada: Ka morago ga mollo o mogolo wo o fišitšego dithokgwa kua Alberta, Phuthego ya Slave Lake e ile ya hwetša moneelo o mogolo go tšwa go Dihlatse tša tikologong yeo go di thuša go hlwekiša. Ka ge phuthego yeo e sa ka ya diriša tšhelete yeo ka moka, e ile ya neela ya ka godimo ga seripa go thuša batho ba bangwe bao ba wetšwego ke dikotsi dikarolong tše dingwe tša lefase.
Côte d’Ivoire: Pele ga ntwa, le nakong ya yona gotee le ka morago, bao ba bego ba hloka thušo nageng yeo ba ile ba newa dithoto, madulo le dihlare.
Fiji: Ka baka la mafula ao a bego a bakilwe ke dipula tša matlorotloro, a mantši a malapa a 192 a Dihlatse ao a ilego a kgomega a ile a loba dipolasa, e lego moo a bego a hwetša dijo le tšhelete. A ile a thušwa ka dijo.
Ghana: Bao ba ilego ba kgongwa ke mafula tikologong ya ka bohlabela ya naga yeo ba ile ba newa dijo, dipeu le dintlo tše dingwe.
United States: Diphefo tše matla kudu di ile tša senya dintlo tše 66 tša Dihlatse dikarolong tše tharo tša naga gomme tša pšhatlaganya dintlo tše 12 tša Dihlatse. Gaešita le ge beng ba dintlo tšeo ba bantši ba be ba na le inšorense, go ile gwa ntšhiwa ditšhelete go thuša go aga dintlo tšeo lefsa.
Argentina: Diphuthego tša Dihlatse tša Jehofa di ile tša thuša batho ba ka leboa la naga yeo bao dintlo tša bona di bego di sentšwe ke melora ya volcano.
Mozambique: Batho ba ka godimo ga ba 1 000 bao ba bego ba hlasetšwe ke komelelo ba ile ba newa dijo.
Nigeria: Dihlatse tše 24 tšeo di ilego tša gobala kotsing e šoro ya pese di ile tša newa thušo ya ditšhelete. Batho ba bantši ba ka leboa nageng yeo le bona ba ile ba thušwa ka ge ba be ba se na magae ka baka la dintwa tša semorafo tša bodumedi.
Benin: Batho bao ba bego ba senyeditšwe ke mafula a šoro ba ile ba newa dihlare, diaparo, dinete tša menang, meetse a hlwekilego le madulo.
Dominican Republic: Ka morago ga Ledimo la Irene, diphuthego tša lefelong leo di ile tša thuša ka go lokiša dintlo le ka ditlabakelo tša go aga.
Ethiopia: Go ile gwa romelwa ditšhelete tša go thuša ditikologong tše pedi tšeo di bego di wetšwe ke komelelo le tikologong e tee yeo e bego e sentšwe ke mafula.
Kenya: Go ile gwa romelwa ditšhelete tša go thuša bao ba bego ba hlasetšwe ke komelelo.
Malawi: Bao ba dulago kampeng ya bafaladi ya Dzaleka ba ile ba newa thušo.
Nepal: Go kgerega ga mobu le maswika go ile gwa senya o šoro legae la Hlatse e nngwe. E ile ya newa legae la motšwa-o-swere gomme phuthego ya lefelong leo ya thuša.
Papua New Guinea: Batho bao ba nago le swele ba ile ba fiša dintlo tše seswai tša Dihlatse. Go ile gwa dirwa dithulaganyo tša go di aga lefsa.
Romania: Dihlatse tše dingwe di ile tša senyegelwa ke dintlo tša tšona ka baka la mafula. Go ile gwa newa thušo ya gore di agwe lefsa.
Mali: Nageng ya kgauswi le Mali ya Senegal, batho ba bangwe bao ba bego ba se na dijo ka baka la komelelo ba ile ba romelwa ditšhelete.
Sierra Leone: Dingaka tša Dihlatse tšeo di tšwago Fora di ile tša nea thušo ya tša kalafo go Dihlatse tša Jehofa tšeo di bego di dula ditikologong tšeo di sentšwego ke dintwa.
Thailand: Mafula a šoro a ile a senya diprofense tše mmalwa tša moo. Dihlopha tša tlhakodišo di ile tša lokiša le go hlwekiša dintlo tše 100 le Diholo tša Mmušo tše 6.
Repabliki ya Czech: Ka morago ga ge mafula a sentše dintlo tše mmalwa Repabliking ya Czech, Dihlatse tša kgauswi le moo tša Slovakia di ile tša thuša.
Sri Lanka: Modiro o mogolo wa tlhakodišo wa ka morago ga tsunami o phethilwe.
Sudan: Dihlatse tša Jehofa tšeo di ilego tša gapeletšega go huduga ka baka la dintwa tša nageng yeo di rometšwe dijo, diaparo, dieta le ditente.
Tanzania: Malapa a 14 a ile a lahlegelwa ke dithoto nakong ya mafula a matla. Diphuthego tša tikologong yeo di ile tša neela ka diaparo le dilo tša ka ntlong. Ntlo e tee e ile ya agwa lefsa.
Zimbabwe: Komelelo e bakile tlala go e nngwe ya ditikologo tša nageng yeo. Bao ba kgomegilego ba neilwe dijo le tšhelete.
Burundi: Bafaladi ba newa thušo yeo e akaretšago tša kalafo.
Ithute ka mo go oketšegilego
Na Dikotsi tša Tlhago ke Kotlo e Tšwago go Modimo?
Ela hloko dintlha tše tharo tšeo di hlaolago dikahlolo tša Modimo tšeo di begilwego ka Beibeleng.


text:
BAFSA BA A BOTŠIŠA
Na go na le Taba Gore ke Theetša Mmino Ofe?
“Ke thoma letšatši la ka ka go letša mmino. Ge ke tsena ka koloing ke letša mmino. Ge ke dutše ka gae ke iketlile, ke hlwekiša le ge ke bala, ke letša mmino. Ke dula ke theeditše mmino.”—Carla.
Na o rata mmino go swana le Carla? Ge e ba go le bjalo, sehlogo se se tla go thuša gore o thabele mehola ya go theetša mmino, go tseba dikotsi tša mmino gotee le go kgetha mmino o swanetšego.
Mehola
Go theetša mmino go ka swantšhwa le go ja dijo. Go botse gore o je dijo tša maleba ka tekanyo e swanetšego. Ela hloko se:
Mmino o ka fetoša tsela yeo o ikwago ka yona.
“Ge letšatši le sa ntshepelele gabotse, ke letša mmino wo ke o ratago ke moka ka ikwa ke le kaone.”—Mark.
Mmino o ka go gopotša dilo tša nakong e fetilego.
“Gantši koša e itšego e ka nkgopotša selo se sengwe se se thabišago, e lego seo se dirago gore ka mehla ke thabele go e kwa.”—Sheila.
Mmino o ka kopanya batho.
“Ke be ke le kopanong ya ditšhabatšhaba ya Dihlatse tša Jehofa moo ke ilego ka lla ge go be go opelwa koša ya mafelelo. Le ge re be re bolela maleme a sa swanego, re ile ra kopanywa ke mmino.”—Tammy.
Mmino o ka dira gore o be le dika tše dibotse.
“Go ithuta go bapala seletšo sa mmino go ka go thuša go ba le boitshwaro le kgotlelelo. Ga se selo seo o ka se kgonago ka letšatši. O ka kgona ka go dula o se bapala.”—Anna.
Na o be o tseba? Puku e kgolo ya Beibele e lego Dipsalme e na le dikoša tše 150.
Dikotsi
Go swana le dijo tšeo di nago le mpholo, mmino o mongwe o ka ba kotsi. Ela hloko mabaka a.
Dikoša tše dintši di na le mantšu ao a bolelago ka thobalano.
“O ka re dikoša ka moka tšeo di ratwago di bolela ka thobalano. Ga di sa fihla selo le gatee.”—Hannah.
Beibele e re: “Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena.” (Baefeso 5:3) Ipotšiše, ‘Na mmino wo ke o theetšago o dira gore ke se kwe taelo yeo?’
Mmino o mongwe o ka dira gore o ikwe o nyamile.
“Ka dinako tše dingwe ke lala ke sa robala ke theeditše mmino wo o dirago gore ke nagane ka dilo tšeo di nkgateletšago. Mmino o nyamišago o ntira gore ke be le menagano e sa kgahlišego.”—Tammy.
Beibele e re: “Go feta tšohle tšeo di swanetšego go šireletšwa, šireletša pelo ya gago ka gobane methopo ya bophelo e tšwa go yona.” (Diema 4:23) Ipotšiše, ‘Na mmino wo ke o theetšago o dira gore ke nagane ka dilo tše mpe?’
Mmino o mongwe o ka go dira gore o galefe.
“Mmino wo o tutueletšago kgalefo, go se ithate le lehloyo, ke molaba o kotsi go nna. Ke hlokometše gore o ntira gore ke ikwe ka tsela e itšego ka morago ga gore ke theetše mmino o bjalo. Lapa lešo le lona le lemogile seo.”—John.
Beibele e re: ‘Di lahleleng ka moka kgole le lena, e lego kgalefo, pefelo, bobe, polelo e gobošago le polelo e lešago dihlong e tšwago molomong wa lena.’ (Bakolose 3:8) Ipotšiše, ‘Na mmino wo ke o theetšago o ntira gore ke be bogale, mohlomongwe ke se be le taba le batho ba bangwe?’
O swanetše go dira’ng? Kgetha mmino wo o o theetšago. Se ke seo mofsa yo a bitšwago Julie a lekago go se dira. O re: “Ka mehla ke lekodišiša mmino wa ka ke moka ka phumola dikoša ka moka tšeo di sa swanelago. Ga se ka mehla go lego bonolo eupša ke a tseba gore seo ke se dirago se lokile.”
Kgarebe yeo e bitšwago Tara e leka go dira se se swanago. E re: “Ka dinako tše dingwe go ka bapalwa koša yeo e nago le moretheto o bose radiong, eupša ka moragonyana ka kwa mantšu a yona a sa kgahliše ke moka ka fetoša seteišene. Go dira seo go swana le go tlogela go ja khekhe e bose ka morago ga gore o e kgeme ga tee! Eupša ge e ba ke kgona go tlogela go theetša koša yeo e bolelago ka thobalano, nka kgona go se be le thobalano pele ga lenyalo. Ga ke nyake go tšeela fase tutuetšo yeo mmino o ka bago le yona go nna.”
Ithute ka mo go oketšegilego
Kamoo o ka Kgethago Boithabišo bjo bo Lokilego
Go na le dipotšišo tše tharo tšeo di ka go thušago gore o kgethe ka bohlale.


text:
Dipotšišo tše tšwago go babadi
Go kopanywa ga mapara a mabedi mo go hlaloswago go Hesekiele kgaolo 37 go bolela’ng?
Le gona molaetša woo o bolela ka go kopanywa ga batho ba Modimo mo go thomilego go direga mehleng ya bofelo.
Jehofa o ile a botša moporofeta wa gagwe Hesekiele gore a ngwale molaetša mapareng a mabedi. Godimo ga lepara le lengwe o be a swanetše go ngwala gore, “Go Juda le bana ba Isiraele badirišani ba gagwe,” gomme go le lengwe a ngwale gore, “Go Josefa lepara la Efuraime, le go bohle ba ntlo ya Isiraele badirišani ba gagwe.” Hesekiele o be a swanetše go kopanya mapara ao a mabedi gore e be “selo setee” ka seatleng sa gagwe.—Hesek. 37:15-17.
Polelwana yeo e rego “Efuraime” e bolela eng? Kgoši ya mathomo ya mmušo wa meloko e lesome wa ka leboa e lego Jeroboama, o be a etšwa molokong wa Efuraime, wo e bego e le mmušo o matla go feta mmušo wa ka borwa wa Isiraele. (Doit. 33:13, 17; 1 Dikg. 11:26) Moloko wo o be o etšwa go morwa wa Josefa e lego Efuraime. (Num. 1:32, 33) Jakobo o be a šegofaditše Josefa ka mo go kgethegilego. Ka baka leo, e be e le mo go swanetšego gore lepara leo le bego le emela meloko e lesome le bitšwe “lepara la Efuraime.” Nakong ya ge Hesekiele a be a ngwala boporofeta bjo bja mabapi le mapara a mabedi, batho ba mmušo wa ka leboa wa Isiraele ba be ba šetše ba išitšwe bothopša ke Baasiria ka 740 B.C.E. (2 Dikg. 17:6) Ka gona, Baisiraele ba bantši ba moloko wo ba be ba šetše ba phatlaletše dinageng tšeo di bego di bušwa ke Bababilona, ka gobane Bababilona ba be ba fentše Mmušo wa Asiria.
Ka 607 B.C.E., batho ba melokong e mebedi ya mmušo wa ka borwa, mohlomongwe le ba bangwe bao ba bego ba šetše mmušong wa ka leboa, ba ile ba išwa bothopša Babilona. Dikgoši tša molokong wa Juda di bušitše meloko ye e mebedi, gomme baperisita ba be ba etšwa molokong wo wa Juda, ka gore baperisita ba be ba šoma tempeleng Jerusalema. (2 Dikor. 11:13, 14; 34:30) Ka gona e be e le mo go swanetšego gore mmušo wa meloko e mebedi o emelwe ke lepara leo le ngwadilwego gore “go Juda.”
Mapara a a mabedi a seswantšhetšo a ile a kopanywa neng? A ile a kopanywa ge Baisiraele ba be ba boela Jerusalema go yo aga tempele lefsa ka 537 B.C.E. Batho ba meloko e mebedi ba mmušo wa Juda le ba melokong e lesome ba mmušo wa Isiraele ba ile ba boela Jerusalema ba le mmogo ba etšwa bothopša Babilona. Bana ba Isiraele ba be ba kopane gape. (Hesek. 37:21, 22) Baisiraele ba ile ba boela ba hlankela Jehofa ka botee. Moporofeta Jesaya le moporofeta Jeremia le bona ba ile ba bolela ka go kopana mo.—Jes. 11:12, 13; Jer. 31:1, 6, 31.
Boporofeta bjo bo re ruta therešo efe ya bohlokwa? Bo re ruta gore Jehofa o tla dira gore barapedi ba gagwe e be ‘batee.’ (Hesek. 37:18, 19) Na kholofetšo ya Jehofa ya gore barapedi ba gagwe ba tla ba le botee ga se ya phethagala mehleng ya rena? Ee, e phethagetše. Boporofeta bjo bo phethagetše la mathomo ka 1919, ge batho ba Jehofa ba be ba rulaganywa lefsa ganyenyane-ganyenyane e bile ba kopanywa. Maiteko a Sathane a go ba aroganya a ile a se atlege.
Ka nako yeo, ba bantši ba bao ba bego ba kopantšwe ba be ba na le kholofelo ya go yo ba dikgoši le baperisita legodimong le Jesu. (Kut. 20:6) Ka tsela ya seswantšhetšo, ba be ba swana le lepara la Juda. Lega go le bjalo, ge nako e dutše e eya, batho ba bantši bao ba bego ba na le kholofelo ya go phela lefaseng ba ile ba itshwarelela morumong wa seaparo sa Bajuda ba ba moya. (Sak. 8:23) Bona ba be ba swana le lepara la Josefa, gomme ba be ba se na kholofelo ya go yo buša le Kriste.
Lehono, batlotšwa le dinku tše dingwe ba šomela Jehofa ba le gotee ka tlase ga Kgoši e tee e lego Jesu Kriste, yo a bitšwago ka tsela ya boporofeta gore ke “mohlanka wa ka Dafida.” (Hesek. 37:24, 25) Jesu o rapeletše gore balatedi ba gagwe ka moka ‘e be batee, go etša ge Tatagwe a le boteeng le yena gomme yena a le boteeng le Tatagwe.’ * (Joh. 17:20, 21) Le gona Jesu o boletše e sa le pele gore mohlatswana wa gagwe wa batlotšwa le “dinku tše dingwe” e tla “ba mohlape o tee.” Ka moka ga bona ba be ba tla etelelwa pele ke “modiši o tee.” (Joh. 10:16) Ruri mantšu a Jesu a hlalosa gabotse kamoo batho ba Jehofa lehono ba kopanego ka gona go sa šetšwe gore ba yo phela legodimong goba mo lefaseng!
^ par. 6 Go a kgahliša go bona tsela yeo Jesu a latelantšego diswantšho tšeo di hlalosago pontšho ya go ba gona ga gagwe. Sa mathomo o boletše ka “mohlanka yo a botegago le wa temogo,” e lego mohlatswana wa batlotšwa bao ba bego ba tlo etelela phuthego pele. (Mat. 24:45-47) Ke moka a anega diswantšho tšeo di bego di bolela ka go lebanya ka bao ba nago le kholofelo ya go phela legodimong. (Mat. 25:1-30) Mafelelong o boletše ka bao ba nago le kholofelo ya go phela lefaseng bao ba bego ba tlo thekga bana babo Kriste. (Mat. 25:31-46) Ka mo go swanago, phethagalo ya mathomo mehleng yeno ya boporofeta bja Hesekiele e šupa go seo se tlago go diragalela bao ba nago le kholofelo ya go phela legodimong. Le ge re sa bolele gore mmušo wa meloko e lesome o swantšhetša bao ba nago le kholofelo ya go phela lefaseng, eupša botee bjo bo hlaloswago boporofeteng bjo bo re gopotša ka botee bjo bo lego gona gare ga bao ba nago le kholofelo ya go tlo phela mo lefaseng le bao ba nago le kholofelo ya go phela legodimong.


text:
MATLAKALA A GO ITEKOLA A BAFSA
MATLAKALA A GO ITEKOLA A BAFSA
Kgodišega ka Dilo Tšeo o di Dumelago: Go se Dire Thobalano Pele ga Lenyalo
Letlakala le la go itekola le tla go thuša go matlafatša boikemišetšo bja gago bja go kwa molao wa Modimo wa mabapi le go se dire thobalano pele ga lenyalo.
Tše di Oketšegilego go tšwa Dihlogong tše
Go Naganišiša ka Melao
Naganišiša ka melao yeo o thatafalelwago ke go e latela.
Go Lebeletšana le Mathata a go Gola
Letlakala le la go itekola le ka go thuša go lebeletšana le mathata a go gola.
Go Boledišana ka Mmino
Batswadi ba gago ba ikwa bjang ka mmino woo o theetšago? O ikwa bjang ka mmino wa batswadi ba gago? Diriša letlakala le la go itekola go bapiša le go boledišana ka dikarabo tša lena.


text:
“Jehofa o Tseba ba Gagwe”
“Ge e ba motho a rata Modimo, yena yoo o tsebja ke yena.”—1 BAKOR. 8:3.
1. Anega pego ya ka Beibeleng yeo e bontšhago tsela yeo ba bangwe ba batho ba Modimo ba iphorago ka yona. (Bona seswantšho se se lego ka mo godimo.)
MESONG e mengwe, Moperisita yo a Phagamego e lego Arone o ile a ema mojakong wa taberenakele ya Jehofa a swere sebjana sa go fišetša diorelo. Kgauswi le yena go be go eme Kora gotee le banna ba 250 bao le bona ba bego ba neela Jehofa dibego, yo mongwe le yo mongwe a swere sebjana sa gagwe sa go swara magala. (Num. 16:16-18) Banna bao ka moka ge o ba lebelela ba be ba bonagala e le barapedi ba botegago ba Jehofa. Lega go le bjalo, ka go se swane le Arone, ka moka ga bona e be e le bahlanogi bao ba ikgogomošago bao ba ilego ba leka go itšeela boperisita. (Num. 16:1-11) Ba be ba iphorile ka go nagana gore Modimo o tla amogela borapedi bja bona. Eupša ba be ba šišimiša Jehofa, ka gobane o kgona go bona seo se lego ka pelong e bile o be a kgona go bona le boikaketši bja bona.—Jer. 17:10.
2. Ke’ng seo Moshe a bego a se boletše e sa le pele, gona na mantšu a gagwe a ile a phethagala?
2 Letšatši pele ga tiragalo ye, Moshe o be a boletše e sa le pele gore: “Mesong Jehofa o tla tsebatša yoo e lego wa gagwe.” (Num. 16:5) Bjalo ka ge Moshe a be a boletše, Jehofa o ile a bontšha phapano magareng ga barapedi ba kgonthe le ba mankekišane ge ‘mollo o tšwago go Jehofa o be o tšhuma Kora le banna ba 250 bao ba bego ba neela diorelo.’ (Num. 16:35; 26:10) Ka yona nako yeo, Jehofa o ile a phološa Arone, ka go re’alo a bontšha gore ke mang yo e bego e le moperisita wa kgonthe le morapedi wa kgonthe wa Modimo.—Bala 1 Bakorinthe 8:3.
3. (a) Ke boemo bofe bjoo bo ilego bja tšwelela mehleng ya moapostola Paulo? (b) Re ka ithuta’ng go seo Jehofa a ilego a se dira marabele a mehleng ya Moshe?
3 Boemo bjo bo swanago bo ile bja tšwelela ka morago ga nywaga e ka bago e 1 500 mehleng ya moapostola Paulo. Ba bangwe ba bao ba bego ba ipitša Bakriste ba ile ba amogela dithuto tša maaka; eupša ba tšwela pele ba kopanela le phuthego. Ge o ba lebelela ba be ba bonagala ba sa fapane le ditho tše dingwe tša phuthego. Eupša bohlanogi bja bona bo be bo bea Bakriste ba botegago kotsing. Diphiri tše tšeo di bego di apere matlalo a dinku di ile tša thoma go “phekgola tumelo ya ba bangwe.” (2 Tim. 2:16-18) Na Jehofa o be a lebeletše? Ee. Paulo o be a tseba seo Modimo a ilego a se dira Kora le bathekgi ba gagwe ba marabele, ka gona le mo nakong ye o be a kgodišegile gore Jehofa o bona seo se diregago. Le rena re ka ba le kgodišego e swanago. Anke re ithute kamoo re ka dirago seo ka gona mantšung a kgahlišago ao Paulo a a ngwaletšego Timotheo.
“KE NNA JEHOFA; GA SE KA FETOGA”
4. Paulo o be a kgodišegile ka’ng, gona o ile a bontšha bjang kgodišego ya gagwe ge a be a ngwalela Timotheo?
4 Paulo o be a kgodišegile gore Jehofa o kgona go bona borapedi bja boikaketši, le gona o be a kgodišegile gore Jehofa o tseba bao ba Mo kwago. Paulo o bontšhitše kgodišego ya gagwe e matla ka mantšu ao a ilego a kgetha go a diriša lengwalong leo a buduletšwego go le ngwalela Timotheo. Ka morago ga gore Paulo a bolele ka bahlanogi bao ba bego ba šetše ba fokodiša tumelo ya ba bangwe ka phuthegong, o ile a ngwala gore: “Go sa šetšwe seo, motheo o tiilego wa Modimo o dula o eme, o na le leswao le le rego: ‘Jehofa o tseba ba gagwe,’ le la gore: ‘Yo mongwe le yo mongwe yo a bitšago leina la Jehofa a tlogele go se loke.’”—2 Tim. 2:18, 19.
5, 6. Ke ka baka la’ng polelwana yeo Paulo a e dirišitšego yeo e rego “motheo o tiilego wa Modimo” e le bohlokwa, gona polelwana ye e ka ba e ile ya kgoma Timotheo bjang?
5 Ke ka baka la’ng mantšu ao Paulo a a kgethilego lengwalong le a le bohlokwa? Ke ka gobane ditemana tše ke tšona feela ka Beibeleng tšeo di bolelago ka “motheo o tiilego wa Modimo.” Beibele e diriša lentšu “motheo” go swantšhetša dilo tše di fapafapanego, go akaretša le Jerusalema ya kgonthe yeo e bego e le motsemošate wa Isiraele ya bogologolo. (Ps. 87:1, 2) Tema yeo Jesu a e kgathago morerong wa Jehofa le yona e swantšhwa le motheo. (1 Bakor. 3:11; 1 Pet. 2:6) Paulo o be a naganne ka eng ge a be a ngwala ka “motheo o tiilego wa Modimo”?
6 Paulo o bolela ka “motheo o tiilego wa Modimo” ditemaneng tšeo a tsopolago mantšu a ge Moshe a be a bolela le Kora le bathekgi ba gagwe, ao a begilwego go Numeri 16:5. Go bonagala Paulo a be a šupa go ditiragalo tša mehleng ya Moshe, e le ge a leka go kgothatša Timotheo le go mo gopotša gore Jehofa o kgona go bona borabele le go bo lwantšha. Morero wa Jehofa o be o ka se folodišwe ke bahlanogi ka phuthegong go etša ge Kora a ile a palelwa nywagakgolo pele ga moo. Paulo ga se a ka a hlalosa ka botlalo seo se swantšhetšwago ke “motheo o tiilego wa Modimo.” Lega go le bjalo, ga go na pelaelo gore mantšu ao a a dirišitšego a ile a dira gore Timotheo a be le kgodišego le go bota ditsela tša Jehofa.
7. Ke ka baka la’ng re ka kgodišega gore Jehofa o tla dira dilo ka toko le ka go rereša?
7 Melao ya motheo ya Jehofa e phagamego ga e fetoge. Psalme 33:11 e re: “Morero wa Jehofa wona o tla ema go iša mehleng ya neng le neng; menagano ya pelo ya gagwe ke ya go tloga molokong o mongwe go ya go o mongwe.” Mangwalo a mangwe a bolela ka bogoši bja Jehofa, botho bja gagwe, toko le go rereša ga gagwe e le tša ka mo go sa felego. (Ek. 15:18; Ps. 106:1; 112:9; 117:2) Maleaki 3:6 e re: “Ke nna Jehofa; ga se ka fetoga.” Ka mo go swanago, Jakobo 1:17 e re Jehofa ‘ga a fetofetoge goba go fetoga go etša meriti yeo e šuthago.’
“LESWAO” LEO LE DIRAGO GORE RE BE LE TUMELO GO JEHOFA
8, 9. Re ka ithuta’ng go “leswao” la seswantšhong sa Paulo?
8 Seswantšhokgopolo sa Paulo seo se begilwego go 2 Timotheo 2:19 se bolela ka motheo wo go wona go ngwadilwego molaetša, bjalo ka ge eka o kgwarilwe leswao. Mehleng ya bogologolo, batho ba be ba tlwaetše go ngwala mantšu a itšego motheong wa moago, mohlomongwe go bontšha gore moago woo o agilwe ke mang goba gore ke wa mang. Paulo e bile mongwadi wa mathomo wa Beibele wa go diriša seswantšho se. * Leswao leo le lego “[motheong] o tiilego wa Modimo” le na le dipolelwana tše pedi tša bohlokwa. Ya pele e re, “Jehofa o tseba ba gagwe,” gomme ya bobedi e re, “Yo mongwe le yo mongwe yo a bitšago leina la Jehofa a tlogele go se loke.” Se se re gopotša mantšu ao re a balago go Numeri 16:5.—Bala.
9 Re ka ithuta’ng go “leswao” leo Paulo a boletšego ka lona seswantšhong sa gagwe? Re ithuta gore go bao e lego ba Modimo, ditekanyetšo tša Jehofa le melao ya gagwe ya motheo di theilwe ditherešong tše tše pedi tša bohlokwa: (1) Jehofa o rata bao ba mmotegelago, le gore (2) Jehofa o hloile go se loke. Thuto ye e tswalana bjang le bohlanogi ka phuthegong?
10. Ditiro tša bahlanogi di ile tša kgoma bjang babotegi ba mehleng ya Paulo?
10 Mohlomongwe Timotheo le babotegi ba bangwe ka phuthegong ba be ba hlobja boroko ke ditiro tša bahlanogi gare ga bona. Bakriste ba bangwe ba ka ba ba ile ba ipotšiša gore ke ka baka la’ng batho ba bjalo ba dumelelwa go tšwela pele e le ditho tša phuthego. Bao ba bego ba botega ba ka ba ba ile ba ipotšiša ge e ba Jehofa a be a tloga a bona phapano magareng ga potego ya bona le borapedi bja boikaketši bja bahlanogi.—Dit. 20:29, 30.
11, 12. Lengwalo la Paulo le ile la matlafatša bjang tumelo ya Timotheo?
11 Ga go pelaelo gore lengwalo la Paulo le ile la matlafatša tumelo ya Timotheo ka go mo gopotša seo se ilego sa direga ge Modimo a be a bontšha gore Arone o a botega gomme a pepentšha Kora wa moikaketši le bagwera ba gagwe le go ba fediša. Ge e le gabotse, Paulo o be a bolela gore gaešita le ge gare ga bona go be go na le Bakriste ba mankekišane, Jehofa o be a tla bona bao e lego ba gagwe e le ka kgonthe, go etša ge a dirile bjalo mehleng ya Moshe.
12 Jehofa ga a fetoge; re ka mmota. O hloile go se loke, le gona ka nako ya maleba o otla badiri ba bobe bao ba sa itsholego. Ka ge Timotheo e be e le yo mongwe wa bao ba “bitšago leina la Jehofa,” le yena o ile a gopotšwa ka boikarabelo bja gagwe bja gore a gane tutuetšo e sa lokago ya Bakriste ba mankekišane. *
BORAPEDI BJA KGONTHE GA SE BJA LEFEELA
13. Ke’ng seo re ka kgodišegago ka sona?
13 Le rena re ka matlafatšwa moyeng ke mantšu a Paulo a buduletšwego. Sa pele, ke mo go kgothatšago go tseba gore Jehofa o bona gabotse potego ya rena. Ga a fo bona seo gomme a se dire selo. Go e na le moo, Jehofa o tloga a na le taba le batho ba gagwe. Beibele e re: “Jehofa yena mahlo a gagwe a lebeletše gohle lefaseng ka moka gore a bontšhe matla a gagwe bakeng sa bao ba mmotegelago ka dipelo ka moka.” (2 Dikor. 16:9) Ka go re’alo, re ka tloga re kgodišega gore ga re itapišetše lefeela ge re hlankela Jehofa ‘ka go tšwa pelong.’—1 Tim. 1:5; 1 Bakor. 15:58.
14. Ke borapedi bja mohuta ofe bjoo Jehofa a sa bo kgotlelelego?
14 Le gona go a thabiša go tseba gore Jehofa ga a kgotlelele borapedi bja boikaketši. Ka ge mahlo a gagwe a “lebeletše gohle lefaseng ka moka,” o kgona go bona bao ba sa ‘mmotegelego ka dipelo ka moka.’ Diema 3:32 e re “motho wa moradia o šišimiša Jehofa,” motho wa go swana le yo a itirago eka o a kwa mola a dira sebe ka sephiring. Gaešita le ge motho wa moradia a ka kgona go radia batho ba bangwe ka nakwana, a ka se kgone go radia Jehofa ka gobane ke Modimo Ramatlaohle le yo a ratago tša go loka. Beibele e re: “Yo a bipago dikarogo tša gagwe a ka se atlege.”—Die. 28:13; bala 1 Timotheo 5:24; Baheberu 4:13.
15. Re swanetše go phema’ng, gona ka baka la’ng?
15 Batho ba Jehofa ba bantši ba ineetše go yena ka dipelo ka moka. Go tla makatša kudu ge motho yo a itšego ka phuthegong ka boomo a thoma go hlankela Modimo ka boikaketši. Lega go le bjalo, ge e ba seo se ile sa direga mehleng ya Moshe le nakong ya phuthego ya Bokriste ya lekgolong la pele la nywaga, gona se ka direga le lehono. (2 Tim. 3:1, 5) Eupša na re swanetše go gononela Bakristegotee le rena, re belaela ge e ba ba tloga ba botegela Jehofa? Le gatee! E tla ba mo go fošagetšego go hlwa re belaela bana babo rena le dikgaetšedi ntle le lebaka. (Bala Baroma 14:10-12; 1 Bakorinthe 13:7.) Go oketša moo, go hlwa re belaela gore ba bangwe ba a botega ka phuthegong go tla gobatša rena moyeng.
16. (a) Yo mongwe le yo mongwe wa rena a ka dira’ng go thibela gore boikaketši bo se mele ka pelong ya gagwe? (b) Re ka ithuta dithuto dife lepokising leo le rego, “ Dulang le Itekola . . . Dulang le Itlhatsela . . . ”?
16 Mokriste yo mongwe le yo mongwe o swanetše go ‘hlahloba ditiro tša gagwe.’ (Bagal. 6:4) Ka baka la tshekamelo ya rena ya go dira sebe, re ka thoma go hlankela Modimo ka mabaka a boithati re sa lemoge. (Baheb. 3:12, 13) Ka baka leo, nako le nako re swanetše go hlahloba morero wa rena wa go hlankela Jehofa. Re ka ipotšiša gore: ‘Na ke hlankela Jehofa ka gobane ke mo rata e bile ke thekga bogoši bja gagwe? Goba na ke mo hlankela feela ka gobane ke nyaka go hwetša ditšhegofatšo tša Paradeiseng?’ (Kut. 4:11) Ruri ka moka ga rena re ka holwa ke go hlahloba ditiro tša rena le go tloša boikaketši le ge e le bofe bjo bo ka bago bo le gona ka dipelong tša rena.
POTEGO YEO E TLIŠAGO LETHABO
17, 18. Ke ka baka la’ng re swanetše go hlankela Jehofa ka go tšwa pelong?
17 Ge re dutše re katanela go hlankela Jehofa ka go tšwa pelong, re hwetša mehola e mentši. Mopsalme o re: “Go thaba motho yoo Jehofa a sa mmalelego molato pegong ya gagwe, le yo moya wa gagwe o se nago bofora.” (Ps. 32:2) Ee, bao ba tlošago bofora ka dipelong tša bona ba thabile, le gona ba tla thaba le go feta nakong e tlago.
18 Ka nako e swanetšego, Jehofa o tla utolla bohle bao ba dirago bobe goba bao ba phelago maphelo a mabedi, a bontšha gabotse “phapano magareng ga moloki le yo kgopo le magareng ga yo a hlankelago Modimo le yo a sa mo hlankelego.” (Mal. 3:18) Ge re sa letile nako yeo, ke mo go kgothatšago go tseba gore “mahlo a Jehofa a lebeletše baloki gomme ditsebe tša gagwe di kwa ditopo tša bona.”—1 Pet. 3:12.
^ ser. 8 Kutollo 21:14, yeo e ngwadilwego nywagasome ka morago ga gore Paulo a ngwalele Timotheo, e bolela ka “maswika a lesomepedi a motheo” ao go ona go ngwadilwego maina a baapostola ba 12.
^ ser. 12 Sehlogo se se latelago se tlo ahlaahla kamoo re ka ekišago Jehofa ka go tlogela go se loke.


text:
Dira Diphetho tše Bohlale Bofseng bja Gago
“Lena masogana le lena dikgarebe, . . . tumišang leina la Jehofa.”—PS. 148:12, 13.
1. Ke dilo dife tše di kgahlišago tšeo bafsa ba bantši ba Bakriste ba di thabelago?
RE PHELA dinakong tše di kgahlišago kudu. Batho ba dimilione go tšwa ditšhabeng ka moka ba kgeregela borapeding bja therešo go feta le ge e le neng pele historing. (Kut. 7:9, 10) Bafsa ba bantši ba thabela diphihlelo tše di thabišago kudu ge ba dutše ba thuša batho ba bangwe go kwešiša ditherešo tša Beibele tše di phološago maphelo. (Kut. 22:17) Bafsa ba bangwe ba swara dithuto tša Beibele, ba thuša batho go thabela bophelo bjo bokaone. Ba bangwe ba bolela ditaba tše dibotse ka mafolofolo ditšhemong tša maleme a šele. (Ps. 110:3; Jes. 52:7) O ka kgatha tema bjang ka botlalo medirong e kgotsofatšago yeo batho ba Jehofa ba e dirago?
2. Mohlala wa Timotheo o bontšha bjang gore Jehofa o ikemišeditše go diriša bafsa? (Bona seswantšho se se lego ka mo godimo.)
2 Ka ge o le mofsa, o ka dira diphetho tšeo di tlago go go bulela dibaka tše di thabišago tirelong ya Modimo. Ka mohlala, go bonagala Timotheo wa kua Lisitara a ile a dira diphetho tše bohlale tšeo di ilego tša dira gore a kgethwe go ba moromiwa mohlomongwe ge a be a sa le mahlalagading goba mathomong a nywaga ya bo-20. (Dit. 16:1-3) Go bonagala eka ka moragonyana ga dikgwedi tše sego kae, ka morago ga gore baganetši ba šoro ba gapeletše moapostola Paulo go šia phuthego yeo e bego e sa tšwa go hlongwa kua Thesalonika, Paulo o ile a kgopela Timotheo yo mofsa gore a boele Thesalonika go yo matlafatša bana babo rena moo. (Dit. 17:5-15; 1 Bathes. 3:1, 2, 6) Nagana kamoo Timotheo a ka bago a ile a ikwa ka gona ge a be a newa kabelo yeo!
PHETHO YA GAGO YA BOHLOKWAHLOKWA
3. Phetho e di phalago ka moka yeo o ka e dirago bophelong ke efe, gona o ka e dira neng?
3 Bofsa ke nako ya go dira diphetho tše bohlokwa. Eupša go na le phetho e nngwe ya bohlokwa go di feta ka moka—phetho ya gago ya go hlankela Jehofa. Nako ya maleba ya go dira phetho yeo ke efe? Jehofa o re: “Gopola Mmopi wa gago yo Mogolo matšatšing a bofseng bja gago.” (Mmo. 12:1) Tsela e nnoši yeo e amogelegago ya go “gopola” Jehofa ke ka go mo hlankela ka botlalo. (Doit. 10:12) Phetho e di phalago ka moka yeo o ka e dirago bophelong ke ya go hlankela Modimo ka pelo ya gago ka moka. E tla dira gore bophelo bja gago ka moka bo be le morero.—Ps. 71:5.
4. Ka ntle le go dira phetho ya go hlankela Jehofa, ke diphetho dife tše dingwe tše bohlokwa tšeo di tlago go kgoma tsela yeo o hlankelago Modimo ka yona?
4 Go ba gona, phetho ya gago ya go hlankela Jehofa ga se yona feela e kgomago bophelo bja gago. Ka mohlala, o ka ipotšiša gape ge e ba o tla tsena lenyalong, o tla nyalana le mang le gore o tla iphediša bjang. Diphetho tše le tšona di bohlokwa, eupša o tla ba o dira ka bohlale ge o ka thoma ka go dira phetho ya go hlankela Jehofa ka botlalo ka mo o ka kgonago. (Doit. 30:19, 20) Ka baka la’ng? Ka gobane diphetho tše di a nyalelana. Diphetho tšeo o tlago go di dira ka lenyalo le mošomo di tla kgoma tsela yeo o hlankelago Modimo ka yona. (Bapiša le Luka 14:16-20.) Ka mo go swanago, kganyogo ya gago ya go nyaka go hlankela Modimo e tla kgoma diphetho tšeo o tlago go di dira ka lenyalo le mošomo. Ka go re’alo, thoma pele ka go dira diphetho tše bohlokwa kudu.—Bafil. 1:10.
O TLA DIRA ENG BOFSENG BJA GAGO?
5, 6. Anega kamoo go dira diphetho tše dibotse go ka bago le mafelelo a mabotse. (Bona le sehlogo se se rego, “Seo ke se Kgethilego ge ke be ke sa le Ngwana,” seo se lego tokollong ye.)
5 Ge o se na go kgetha go hlankela Modimo, o ka thoma go naganišiša ka seo a nyakago o se dira, e bile o ka dira phetho ya gore o tla mo hlankela bjang. Ngwanabo rena yo mongwe wa Mojapane o ngwadile gore: “Ge ke be ke na le nywaga e 14, ke ile ka sepela le mogolo yo mongwe tšhemong yo a ilego a lemoga gore ke be ke sa thabele tšhemo. O ile a bolela le nna ka botho a re: ‘Yuichiro, eya gae. Ge o fihlile, o dule tesekeng ya gago gomme o naganišiše ka seo Jehofa a go diretšego sona.’ Ke ile ka dira bjalo. Ge e le gabotse, ke ile ka tšwela pele ke naganišiša le go rapela ka matšatši a mmalwanyana. Ganyenyane-ganyenyane ke ile ka thoma go fetoga. Go se go ye kae, ke ile ka thabela go hlankela Jehofa. Ke ile ka thabela go bala ka baromiwa gomme ka thoma go nagana ka go hlankela Jehofa ka mo go oketšegilego.”
6 Yuichiro o tšwela pele ka gore: “Ke ile ka thoma go dira diphetho tšeo ka letšatši le lengwe di bego di tla nthuša gore ke hlankele Jehofa moše wa mawatle. Ka mohlala, ke ile ka kgetha go tsena klase ya go ithuta Seisemane. Ge ke feditše sekolo, ke ile ka kgetha mošomo wa nakwana wa go ruta batho Seisemane gore ke kgone go bula madibogo. Ge ke be ke na le nywaga e 20, ke ile ka thoma go ithuta Semongolia gomme ka etela sehlopha sa bagoeledi bao ba bolelago Semongolia. Ke moka ka morago ga nywaga e mebedi, ka 2007, ke ile ka etela Mongolia. Ge ke be ke le bodireding le ba bangwe ba babulamadibogo ba moo gomme ke bona gore batho ba bantši ba nyaka go tseba therešo, ke ile ka nyaka go hudugela moo gore ke yo thuša. Ke ile ka boela Japane ka fihla ka rulaganya dilo tša ka. Ke bile mmulamadibogo Mongolia ga e sa le go tloga ka April 2008. Bophelo ga bo bonolo mo. Eupša batho ba arabela gabotse ditabeng tše dibotse, e bile ke kgona go ba thuša go batamela go Jehofa. Ke nagana gore ke dirile phetho e botse go di phala tšohle bophelong.”
7. Ke diphetho dife tšeo re swanetšego go itirela tšona, gona Moshe o re beetše mohlala ofe o mobotse?
7 Motho yo mongwe le yo mongwe yo e lego Hlatse ya Jehofa o swanetše go itirela phetho ya gore o tla diriša bophelo bja gagwe bjang. (Josh. 24:15) Re ka se go kgethele gore o tsene lenyalong, o nyalane le mang goba gore o kgethe mošomo ofe. Na o tla kgetha mošomo wo o tlago go nyaka gore o ithutele wona ka nakwana? Bafsa ba bangwe ba Bakriste ba dula metseng yeo e diilago; ba bangwe ba dula metseng yeo e hlabologilego. Le le bafsa lefaseng ka bophara, le fapana kudu ka dimelo, bokgoni, phihlelo, dilo tšeo le di ratago le tumelo. O ka hwetša gore le fapana kudu go etša kamoo bafsa ba Baheberu ba Egipita ya bogologolo ba bego ba fapana le Moshe ge e be e sa le yo mofsa. O be a ka thabela selo le ge e le sefe ka bogošing, mola Baheberu ba bangwe e be e le makgoba. (Ek. 1:13, 14; Dit. 7:21, 22) Go swana le wena, le bona ba be ba phela dinakong tše di kgahlišago kudu. (Ek. 19:4-6) Mofsa yo mongwe le yo mongwe wa bona o be a swanetše go kgetha seo a bego a tla se dira ka bophelo bja gagwe. Moshe o ile a dira phetho e botse.—Bala Baheberu 11:24-27.
8. Bafsa bao ba nyakago go dira diphetho bophelong ba ka thušwa ke’ng?
8 Jehofa o go thuša go dira diphetho tše bohlale bofseng bja gago. O go nea melao ya motheo yeo o ka e dirišago maemong a gago. (Ps. 32:8) Go oketša moo, batswadi ba gago ba Bakriste le bagolo ba phuthego ba ka go thuša go naganišiša kamoo o ka dirišago melao yeo ya motheo. (Die. 1:8, 9) Anke re ahlaahleng melao ya motheo e meraro ya ka Beibeleng yeo e ka go thušago go dira diphetho tše bohlale tšeo di tlago go kgoma bophelo bja gago ka tsela e holago.
MELAO YA MOTHEO E MERARO YA BEIBELE YEO E KA GO THUŠAGO
9. (a) Jehofa o re bontšhitše bjang tlhompho ka go re nea tokologo ya boikgethelo? (b) ‘Go tsoma Mmušo pele’ go re bulela dibaka dife?
9 Tsoma Mmušo wa Modimo pele le toko ya gagwe. (Bala Mateo 6:19-21, 24-26, 31-34.) Jehofa o re hlomphile ka go re nea tokologo ya boikgethelo. Ga a go laele gore o diriše nywaga e mekae ya bofsa bja gago go bolela ka Mmušo wa gagwe. Eupša Jesu o re neile molao wa motheo wo o ka re thušago wa gore re tsome Mmušo pele. Tsela yeo o dirišago seo a se boletšego e tla go bulela dibaka tša gore o bontšhe gore o rata Modimo gakaakang, o tshwenyega gakaakang ka baagišani ba gago le gore o tšeela godimo gakaakaang kholofelo ya bophelo bjo bo sa felego. Ge o dutše o naganišiša ka lenyalo le mošomo, ipotšiše ge e ba dikgetho tša gago di tla bontšha gore o tshwenyega ka dinyakwa tša nama goba gore o fišegela Mmušo wa Modimo le toko ya gagwe.
10. Jesu o ile a thabišwa ke’ng, gona ke diphetho dife tšeo di tlago go go tlišetša lethabo?
10 Hwetša lethabo ka go hlankela ba bangwe. (Bala Ditiro 20:20, 21, 24, 35.) Jesu ka botho o re rutile molao wo wa motheo wa bohlokwa bophelong. E be e le motho yo a dulago a thabile ka gobane o be a dira thato ya Tatagwe, e sego ya gagwe. Jesu o ile a thabišwa ke go bona batho ba boleta ba amogela ditaba tše dibotse. (Luka 10:21; Joh. 4:34) Mohlomongwe le wena o šetše o latswitše lethabo leo le tlišwago ke go thuša batho ba bangwe. Ge e ba o thea diphetho tša gago tše dikgolo molaong wo wa motheo woo Jesu a re rutilego wona, ruri o tla thaba le go thabiša Jehofa.—Die. 27:11.
11. Ke ka baka la’ng Baruke a ile a se sa thaba, gona ke keletšo efe yeo Jehofa a ilego a mo nea yona?
11 Lethabo le legologolo le tlišwa ke go hlankela Jehofa. (Die. 16:20) Go bonagala mongwaledi wa Jeremia e lego Baruke a ile a lebala seo. Ka nako e nngwe, o ile a se sa thabela tirelo ya Jehofa. Jehofa o ile a mmotša gore: “O duletše go itsomela dilo tše dikgolo. O se ke wa di tsoma. Ka gobane šefa ke tlišetša nama ka moka bošula, . . . gomme ke tla go nea gore o ithopele moya wa gago bjalo ka dithebola mafelong ka moka ao o tla yago go ona.” (Jer. 45:3, 5) O nagana’ng? Ke’ng seo nkabego se ile sa thabiša Baruke? Na ke go tsoma dilo tše dikgolo goba go phologa phedišo ya Jerusalema e le mohlanka yo a botegago wa Modimo?—Jak. 1:12.
12. Ke phetho efe yeo e dirilego gore Ramiro a thabele bophelo?
12 Ngwanabo rena yo mongwe yo a ilego a hwetša lethabo go hlankeleng ba bangwe ke Ramiro. O re: “Ke tšwa lapeng la go diila leo le dulago Dithabeng tša Andes. Ka gona ge mogolwake a be a re o tla ntefelela dithuto tša yunibesithi, ke ile ka re o ntšwela kae. Eupša ke be ke sa tšwa go kolobetšwa kopanong ya Dihlatse tša Jehofa gomme mmulamadibogo yo mongwe o be a nkgopetše gore ke tlo dira boboledi le yena torotswaneng e itšego. Ke ile ka ya moo, ka ithuta go kota batho meriri gomme ka ba le lefelo la go kotela meriri gore ke kgone go iphediša. Ge re dutše re ruta batho Beibele, ba bantši ba be ba arabela ka pelo e tšhweu. Ka morago, ke ile ka ya go kopanela le phuthego yeo e bego e sa tšwa go hlongwa ya leleme la tikologong yeo. Ga bjale ke na le nywaga e lesome ke le modiredi wa nako e tletšego. Ga go na mošomo le ge e le ofe wo o ka nneago lethabo leo ke le hwetšago go thušeng batho go ithuta ditaba tše dibotse ka segagabo bona.”
13. Ke ka baka la’ng bofsa e le nako e botse ya go hlankela Jehofa ka botlalo?
13 Thabela go hlankela Jehofa bofseng bja gago. (Bala Mmoledi 12:1.) O se ke wa nagana gore o swanetše go hwetša mošomo wa go tsebalega pele o ka hlankela Jehofa. Bofsa ke nako e botse kudu ya go thoma go hlankela Jehofa ka botlalo. Bafsa ba bantši ga ba na boikarabelo bjo bogolo bja go hlokomela lapa e bile ba sa phetše gabotse le go ba le matšato a go phetha dikabelo tše thata. O ka rata go direla Jehofa eng bofseng bja gago? Mohlomongwe pakane ya gago ke go ba mmulamadibogo. O ka ba o nyaka go hlankela tšhemong ya leleme lešele. Goba mohlomongwe o bona ditsela tše dingwe tša go hlankela Jehofa ka botlalo phuthegong yeo o lego go yona gona bjale. Go sa šetšwe gore pakane ya gago ke efe tirelong ya Modimo, o swanetše go ba le mokgwa wa go iphediša. O tla kgetha mošomo wa mohuta mang, gona o tla ithutela wona ka nako e kaaka’ng?
GO DIRIŠA MELAO YA MOTHEO YA BEIBELE GO DIRA DIPHETHO TŠE BOHLALE
14. O swanetše go ba šedi ka eng ge o lokišeletša bokamoso?
14 Melao ya motheo e meraro ya Beibele yeo re e ahlaahlilego e ka go thuša go kgetha mošomo wa maleba. Ga go pelaelo gore baeletši ba sekolong sa lena ba na le seo ba se tsebago ka mešomo yeo e hwetšagalago lefelong la geno. Goba mohlomongwe mohlankedi wa mmušo a ka go botša gore go na le mešomo ya mohuta ofe tikologong ya geno goba moo o nyakago go yo hlankela gona. Tsebišo ya mekerong ya ditaba le yona e ka go thuša—eupša o se ke wa ba madumelatšohle. Batho bao ba sa hlankelego Jehofa ba ka gokeletša pelo ya gago gore e rate lefase. (1 Joh. 2:15-17) Ge o nagana ka dilo tšeo lefase le di neago, pelo ya gago e ka go fora gabonolo.—Bala Diema 14:15; Jer. 17:9.
15, 16. Ke mang yo a ka go neago keletšo e botse ditabeng tša mošomo?
15 Ge o se na go tseba mošomo wo o o nyakago, o swanetše go hwetša keletšo e bohlale. (Die. 1:5) Ke mang yo a ka go thušago go kgetha mošomo wa maleba o diriša melao ya motheo ya Beibele? Theetša batho bao ba ratago Jehofa, bao ba go ratago le bao ba go tsebago gabotse le go tseba maemo a gago. Ba tla go thuša go itlhahloba gore o dire diphetho tše bohlale. Mohlomongwe seo ba tlago go go botša sona se tla go thuša gore o nagane gabedi ka dikgetho tša gago. Ruri o lehlogonolo ge e ba batswadi ba gago ba rata Jehofa! Le gona bagolo ba phuthegong ya geno ke banna bao ba godilego moyeng bao ba ka go hlahlago. Go oketša moo, boledišana le babulamadibogo le balebeledi ba basepedi. Ba botšiše gore go re’ng ba ile ba kgetha go tsenela tirelo ya nako e tletšego? Ba thomile bjang go bula madibogo, gona ba iphediša bjang? Bodiredi bja bona bo ba tlišetša meputso efe?—Die. 15:22.
16 Bao ba go tsebago gabotse ba ka go nea keletšo e bohlale. Ka mohlala, a re re o nyaka go tlogela sekolo gore o tsenele bobulamadibogo feela ka gobane o tšhaba mešomo e thata ya sekolo. Motho yo a go ratago a ka lemoga maano a gago gomme a go thuša go lemoga gore sekolo se ka go thuša go ithuta go se lahlele toulo, e lego seka seo se nyakegago ge e ba o nyaka go hlankela Jehofa ka botlalo.—Ps. 141:5; Die. 6:6-10.
17. Ke mešomo efe yeo re swanetšego go e phema?
17 Motho yo mongwe le yo mongwe yo a hlankelago Jehofa o tla lebeletšana le dikotsi tša moya—dikgoketšo tšeo di ka mo arošago go Jehofa. (1 Bakor. 15:33; Bakol. 2:8) Eupša mešomo e mengwe e kotsi moyeng go feta e mengwe. Na ba bangwe tikologong ya geno “tumelo ya bona [e ile] ya senyega” ka morago ga gore ba kgethe mošomo o itšego? (1 Tim. 1:19) E tla ba gabohlale gore o pheme mešomo le ge e le efe yeo e beago tswalano ya gago le Modimo kotsing.—Die. 22:3.
THABELA GO BA MOKRISTE BOFSENG BJA GAGO
18, 19. Ge e ba motho a se a hlwa a eba le kganyogo ya go hlankela Jehofa, o swanetše go dira’ng?
18 Ge e ba ka pelong ya gago o hlagoletše kganyogo ya go hlankela Jehofa, thabela dibaka tšeo di tlišwago ke go hlankela Modimo o sa le mofsa. Dira diphetho tšeo di tlago go go thuša go thabela go hlankela Jehofa dinakong tše tšeo di kgahlišago kudu.—Ps. 148:12, 13.
19 Ka lehlakoreng le lengwe, o swanetše go dira’ng ge e ba o se wa hlwa o eba le kganyogo ya go hlankela Jehofa? O se ke wa itlhoboga gomme wa tlogela go matlafatša tumelo ya gago. Ka morago ga gore moapostola Paulo a hlalose maiteko a gagwe a go phegelela tsela ya bophelo yeo Modimo a bego a ka e šegofatša, o ile a ngwala gore: “Ge e ba monagano wa lena o sekametše mo gongwe ka tsela le ge e le efe, Modimo o tla le utollela boemo bja kgopolo bjo bo lego ka mo godimo. Lega go le bjalo, go fihla moo re šetšego re tšwetše pele, anke re tšweleng pele re sepela ka thulaganyo ka yona tsela yeo.” (Bafil. 3:15, 16) Tšwela pele o ela hloko lerato la Modimo le keletšo ya gagwe e bohlale. Jehofa a ka go thuša go dira diphetho tše bohlale bofseng bja gago go phala motho le ge e le ofe.


text:
PHAFOGA! DECEMBER 2013
Na o ka Bota Mekero ya Ditaba?
Batho ba bantši ba belaela seo ba se balago le seo ba se kwago ditabeng. Ithute go ba šedi, mola o dula o na le monagano o bulegilego.
Madireng a Lefase
Ditaba di akaretša: Batho bao ba nyakago mošomo bao ba nago le maitemogelo a magolo kudu, malwetši a go hema, basepela-ka-dinao bao ba bego ba šitišega, le tše dingwe.
Na o ka Bota Mekero ya Ditaba?
Hwetša tsela ya go bona ge e ba seo o se balago goba o se kwago ditabeng se ka botwa.
Go Etela Brazil
Brazil e akaretša mo e nyakilego go ba seripagare sa naga ya Amerika Borwa. Ithute ka histori ya ditšo tše di fapafapanego tša Brazil.
Jesu
Na Jesu ke Modimo? Jesu o belegwe neng? Na o ile a boela a phela ka morago ga gore a hwe?
Kamoo o ka Bago Motheetši yo Botse
Go theetša ka šedi ga e fo ba bokgoni, eupša ke pontšho ya lerato. Ithute kamoo o ka bago motheetši yo botse.
Serurubele Seo se Bitšwago Painted Lady
—Sephiri se Utolotšwe
Banyakišiši ba Brithania ke kgale ba kgahlwa ke dirurubele tše tša mebalabala. Banyakišiši ba sa tšwa go utolla sephiri sa go timelela ga tšona ga ngwaga le ngwaga.
Tlhatlamano ya Dihlogo tša Phafoga! tša 2013
Tlhatlamano ya dihlogo ka moka tšeo di gatišitšwego ka go Phafoga! ka 2013 tšeo di lokeleditšwego go ya ka ditaba.
Bogolo bja Bobolokelo bja DNA
DNA e bitšwa “bobolokelo bja tsebišo bja maemo a godimo kudu bja khomphutheng (hard drive).” Ithute ka lebaka la seo.
Dihlogo tše Dingwe tša Inthaneteng
Ke Dire’ng ge Batho ba Bangwe ba Bolela ka Nna?
O ka swaragana bjang le lesebo gore le se ke la go kweša bohloko goba go go senya leina?
Ke Eng Seo ke Swanetšego go se Tseba ka go Romelana Melaetša ya Thobalano ka Founo?
Na o gapeletšwa go romela melaetša ya thobalano? Ditlamorago tša go romelana melaetša ya thobalano ke dife? Na e fo ba go ithabiša ka lerato?
Farao o Godiša Josefa
Feleletša mošomo wo wa go ithuta ka diswantšho gomme o nyake lebaka leo le dirilego gore go be thata go barwarrago Josefa gore ba se mo lemoge.


text:
Nonwane e Tee e Lebiša go e Nngwe
MOAPOSTOLA PAULO o ngwaletše Bakriste bao ba bego ba phela seripeng sa bobedi sa lekgolo la pele la nywaga C.E. gore: “Hlokomelang.” O be a ba nea temošo malebana le eng? “Mohlomongwe go ka ba le yo a le thopago ka filosofi le bofora bja lefeela go ya ka tlwaelo ya batho.”—Bakolose 2:8.
Go sa šetšwe temošo ya Paulo, go tloga magareng ga lekgolo la bobedi la nywaga C.E., Bakriste ba bangwe ba ile ba thoma go diriša dikgopolo tšeo di tšwago go bo-radifilosofi ba bogologolo ge ba hlalosa ditumelo tša bona. Ka baka la’ng? Ba be ba nyaka go amogelwa ke dirutegi tša Mmušong wa Roma gomme ka go rialo ba di sokolle.
Justin Martyr, yo mongwe wa bao ba tumilego ba Bakriste ba, o be a dumela gore Mmoleledi wa Modimo o be a iponagaditše go bo-radifilosofi ba Bagerika kgale pele ga ge Jesu a ka tla. Go ya ka Justin le barutiši ba naganago go swana le yena, go tsenywa ga filosofi le dinonwane Bokristeng go dirile gore mohuta wo wa bodumedi e be o amogelwago ka gohle.
Mohuta wa Bokriste wa Justin Martyr o ile wa atlega kudu go direng gore batho ba sokologe. Lega go le bjalo, go amogelwa ga nonwane e tee go dirile gore go tšweletšwe tše dingwe gomme gwa tšweletšwa le seo ga bjale go dumelwago gore ke thuto ya Bokriste. Gore o lemoge gore dilo tše ke dinonwane, bapiša seo ditšhupetšo tše di latelago di se bolelago le seo ge e le gabotse Beibele e se rutago.